title: Neosaurus

text: Se oli lihansyöjä, joka eli varhaisella permikaudella. "Neosaurus" tunnetaan leuanpalasesta, joka löydettiin Ranskasta. Fossiilin epätäydellisyyden takia "Neosaurus"-sukua ei voida pitää kunnolla määriteltynä, sillä fossiilia ei voida luotettavasti määrittää Sphenacodontidae-heimoa tarkemmin. Tämän fossiilin luokittelu on muuttunut useammin kuin kerran. Sitä oli pidetty aluksi varhaisena diapsidina ja myöhemmin krokotiilieläinten sukulaisena, ennen kuin se tunnistettiin synapsidiksi vuonna 1899.


title: Kaarlo Kallela

text: Kaarlo Kustaa Kallela (27. lokakuuta 1917 – 19. heinäkuuta 1996) oli suomalainen eläinlääkäri. Hän oli vuodesta 1965 Eläinlääketieteellisen korkeakoulun kotieläinhygienian professori ja toimi vuosina 1970–1973 ja 1979–1985 korkeakoulun rehtorina. Hän tutki kotieläinten hedelmällisyyteen vaikuttavia sienitoksiineja ja kasviestrogeeneja.


title: Ajastettu kuvaus

text: Ajastettu kuvaus (myös intervallikuvaus, aikaviivekuvaus tai sekvenssikuvaus, engl. "time-lapse photography") on elokuvauksen tekniikka, jossa saadaan aikaan tapahtumiltaan nopeutettua elokuvaa ottamalla kohteesta kuvia normaalia elokuvausta hitaammin ja esittämällä tulos sitten normaalilla nopeudella (noin 24 ruutua sekunnissa). Tällöin kuvattu kohde näyttää muuttuvan paljon todellista nopeammin: esimerkiksi ruusunnuppu voi avautua ja puhjeta kukkaan tai rakennus nousta harjakorkeuteensa muutamassa sekunnissa.


title: Ajastettu kuvaus

text: Ajastamalla jalustalle sijoitettu elo- tai valokuvakamera kuvaamaan kohdetta esimerkiksi yhden ruudun sekuntinopeudella ja esittämällä tulos nopeudella 30 ruutua sekunnissa saadaan ajan kuluminen vaikuttamaan 30 kertaa todellisuutta nopeammalta. Tällöin erityisesti hitaat muutosprosessit, joihin emme muutoin kiinnittäisi suurta huomiota, näyttäytyvät hyvin korostuneina ja mielenkiintoisina. Ajastettua kuvausta käytetäänkin usein esimerkiksi pilvien tai tähtitaivaan liikkeiden sekä kasvien kasvun tai lahoamisen dramatisoinnissa.


title: Ajastettu kuvaus

text: Ensimmäisenä tunnettuna ajastetun kuvan käyttönä pidetään Georges Méliès’n elokuvaa "Carrefour De L'Opera" vuonna 1897. Biologiassa ajastetun kuvauksen uranuurtaja olivat Jean Comandon ja Pathén veljekset 1909 sekä F. Percy Smith 1910 ja Roman Vishniac 1915–1918. Tekniikkaa kehitti edelleen 1920-luvulla muiden muassa Arnold Fanck saksalaisilla UFA-studioilla, esimerkkinä elokuva "Alppien salaisuus" (Der heilige Berg) vuodelta 1926. Yhdysvaltalainen Royal Rife hämmästytti yleisöä 1920- ja 1930-lukujen vaihteessa yhdistämällä lähikuvauksen ja ajastetun kuvauksen.


title: Ajastettu kuvaus

text: Tärkeimpänä intervallikuvauksen popularisoijana mainitaan usein John Nash Ott Jr., jonka työtä on dokumentoitu DVD-julkaisulla "Exploring the Spectrum" ja käytettiin muun muassa Disneyn pitkissä dokumenttielokuvissa "Luonnon ihmeet" (1951) ja "Elämän salaisuudet" (1956). Pankkitoimihenkilö Ott kuvasi tekniikalla aluksi harrastuksekseen kasvikunnan prosesseja ja alkoi rakennella tätä varten yhä parempia välineitä ja olosuhteita. Lopputuloksena oli iso kasvihuone monine kameroineen, joille hän rakensi ajastettuja liikuttelumekanismeja niin, että sai aikaan kamera-ajoja, panorointeja ym. kasvien vähittäistä kasvua seuratakseen. Hän keksi myös tapoja manipuloida kasvien kehitystä muun muassa säännöstelemällä niiden kastelua ja muuntelemalla kasvihuonestudionsa valon määrää ja värilämpötilaa.


title: Ajastettu kuvaus

text: Euroopassa merkittävä ajastetun ja muun tieteellisen erikoiskuvauksen kehittäjä on ollut brittiläinen vuonna 1968 perustettu Oxford Scientific Films (OSF).


title: Ajastettu kuvaus

text: Ensimmäinen pitkä elokuva, joka perustui valtaosin ajastettuun kuvaukseen oli Godfrey Reggion ohjaama "Koyaanisqatsi" (1983). Juoneton elokuva koostui nopeutetuista kuvista jotka esittivät pilviä, ihmisten ja autojen massoja kaduilla, auringon kulkua yms. Philip Glassin musiikin säestyksellä. Koyaanisqatsin kuvaaja Ron Fricke teki myöhemmin muita samankaltaisia elokuvia kuten "Chronos" ja "Baraka". Nate Northin elokuva "Silicon Valley Timelapse" (2008) on paitsi ajastetusti kuvattu, myös ensimmäinen pitkä elokuva, joka on kokonaan kuvattu laajan sävyalan HDR-kuvana. Ajastettua kuvausta ovat käyttäneet myös muun muassa Peter Greenaway elokuvassaan "A Zed & Two Noughts" ja David Attenborough vuoden 1995 luontodokumenttisarjassaan "Kasvien maailma".


title: Ajastettu kuvaus

text: Termiä "ajastettu kuvaus" käytetään valokuvauksessa joskus myös "aikavalotuksesta", jossa kameran suljinta pidetään auki pitkän aikaa tallentamaan esimerkiksi tähtitaivaan pyörimisliikettä yöaikaan – varsinkin, jos sulkimen avaus ja sulkeminen on ohjelmoitu eli ajastettu etukäteen tapahtumaan tiettyyn aikaan.


title: Ajastettu kuvaus

text: Puhekielessä ajastettua kuvausta voidaan kutsua vain "nopeutetuksi kuvaksi" tai videotekniikasta opituksi "kuvakelaukseksi". Videonauhurin kuvakelausta muistuttavaa efektiä käytetään monissa nykyajan televisio-ohjelmissa, kuten sisustussarjoissa, lyhentämään todellisuudessa pitkään kestävä kohtaus, kuten huoneen sisustuksen rakentuminen, koomisella tavalla muutamaan sekuntiin. Joskus myös kuvaan liittyvä ääni nopeutetaan ja korotetaan taajuudeltaan matkimaan analogisten laitteiden nauhanopeuden lisäämisen aiheuttamaa ”pikkuoravailmiötä”.


title: Ajastettu kuvaus

text: Ajastettua kuvausta muistuttava menetelmä on "stop motion -animaatio", jossa peräkkäisten kuvien ottaminen ei kuitenkaan välttämättä tapahdu ennalta ajastetusti, vaan manuaalisesti sitä mukaa kun esineitä tai esiintyjiä saadaan liikutetuksi uusiin asentoihin ja liikuttaja ehtii siirtyä pois kuvasta.


title: Ajastettu kuvaus

text: Ajastetun kuvauksen vastakohta on "hidastus", joka saadaan aikaan vastaavasti säätämällä kamera kuvaamaan normaalinopeutta useampia kuvia sekunnissa ja esittämällä tulos sitten normaalinopeudella. Suurnopeuskameran avulla voidaan päästä jopa yli tuhanteen kuvaan sekunnissa.


title: Ajastettu kuvaus

text: "Hyperlapse" on ajastettua kuvausta, jossa kamera liikkuu käyttäjänsä mukana pitkiäkin matkoja. Kameran heiluntaa käsivaralla tai esimerkiksi kypäräkameralla kuvatussa materiaalissa voidaan vakauttaa ohjelmallisesti, kuten Instagram-palvelun iOS-käyttöjärjestelmälle vuonna 2014 julkaisemassa Hyperlapse-sovelluksessa. Tuloksena on nopeutettuja, hyvin vakaalta ja hallitulta näyttäviä pitkiä kamera-ajoja.


title: Ajastettu kuvaus

text: Monissa nykyajan digitaalisissa järjestelmä- ja kiinteäobjektiivisissa kameroissa, jopa älypuhelimissa, voi olla säädettävä, sähköinen ajastinlaukaisin (engl. "intervalometer"), jonka avulla ajastettu kuvaus on mahdollista.


title: Ajastettu kuvaus

text: Ajastetusti liikkuvia hitaita panorointeja varten on saatavana erityisiä moottoroituja jalustoja, jotka voivat olla samoja joita käytetään kaukoputkien hitaaseen liikuttamiseen tähtitaivaan liikettä seuraten. Kamera-ajoja voidaan helpoimmillaan simuloida siirtämällä jalustalla olevaa kameraa valotusten välillä käsin, mutta esimerkiksi "Koyaanisqatsin" kuvaaja Ron Fricke on kehittänyt tarkoitukseen erilaisia ajastettuja kameran liikuttelumekanismeja.


title: Eeva Lilja

text: Eeva Lilja (s. 5. elokuuta 1918 Kälviä) on suomalainen nuortenkirjailija.


title: Tauno Penttinen

text: Tauno Jalmari Penttinen (s. 22. elokuuta 1918 Jääski) on suomalainen runoilija.


title: World of Warcraft: Warlords of Draenor

text: World of Warcraft: Warlords of Draenor on viides lisäosa "World of Warcraft" -nettiroolipelille. Lisäosa julkistettiin ensimmäisen kerran BlizzConissa 8. marraskuuta 2013, jossa myös kerrottiin lisäosan uusista ominaisuuksista. "Warlords of Draenor" oli ollut Blizzardin työntekijöiden sisäisessä alphatestissä 3. huhtikuuta 2014 jälkeen, kunnes beetatestaus alkoi 27. kesäkuuta. Virallinen traileri julkistettiin 14. elokuuta Gamescom-tapahtumassa. Samalla ilmoitettiin pelin julkaisupäiväksi 13. marraskuuta 2014.


title: World of Warcraft: Warlords of Draenor

text: Blizzard kertoi, että tämän lisäosan jälkeen he haluaisivat julkaista lisäosia useammin, jopa vuoden välein.


title: World of Warcraft: Warlords of Draenor

text: Poikkeuksellisesti edellisiin lisäosiin verrattuna uusia rotuja tai uusia hahmoluokkia ei tule saataville.


title: World of Warcraft: Warlords of Draenor

text: Garrosh Hellscream onnistuu pakenemaan Pandariasta 35 vuoden takaiseen Draenoriin. Hän luo vaihtoehtoisen aikajatkumon estämällä örkkejä koskaan juomasta Mannorothin verta ja muodostamalla isänsä, Grommash "Grom" Hellscreamin, kanssa Rautalauman (), joka käyttää nykyajan tekniikkaa. Tämän sekaantumisen takia Rautalaumaan liittyy muitakin kuuluisia örkkijohtajia kuten Mustakäsi ja Ner'zhul. He alkavat rakentaa portaalia vaihtoehtoisen aikajanan ja Azerothin välille. Samalla Azerothissa Synkkä portaali () muuttuu sisäänkäynniksi vaihtoehtoiseen Draenoriin, jonne Liittouman ja Lauman joukkojen on matkustettava Rautalauman pysäyttämiseksi.


title: Nanny Rantamäki

text: Nanny Elisabeth Rantamäki, o. s. "Flinkkilä" (18. elokuuta 1918 Peräseinäjoki – 26. syyskuuta 2005 Kurikka) oli suomalainen opettaja ja kirjailija.


title: Nanny Rantamäki

text: Rantamäki toimi peruskoulun luokanopettajana Kurikassa.


title: Nanny Rantamäki

text:
Nimellä "Nanny Flinkkilä":
Nimellä "Nanny Flinkkilä-Rantamäki":
Nimellä "Nanny Rantamäki":


title: Lliga Mediterrània

text: Lliga Mediterrània ("kataalaniksi") tai Liga Mediterránea ("espanjaksi") oli Espanjan sisällissodan aikana vuonna 1937 tasavaltalaisten hallitsemalla alueella pelattu jalkapallosarja. Se perustettiin pelaamaatta jääneen Espanjan pääsarjan La Ligan tilalle.


title: Lliga Mediterrània

text: Heinäkuussa 1936 alkaneen Espanjan sisällissodan johdosta maa jakautui kahtia tasavaltalaisten ja diktaattori Francon johtamien kansallismielisten hallitsemiin alueisiin. Sodan vuoksi La Ligan kaudet 1936–1937, 1937–1938 ja 1938–1939 jäivät pelaamatta. Sarjan joukkueista Sevilla, Real Betis, Real Sociedad, Athletic Bilbao, Celta Vigo ja Deportivo de La Coruña jäivät Francon hallitsemille alueille. Tasavaltalaisten hallussa puolestaan oli kolme suurinta kaupunkia Madrid, Barcelona ja Valencia ympäristöineen sekä suurin osa Levanten rannikkoseudusta.


title: Lliga Mediterrània

text: Syksyllä 1936 pelattiin tasavaltalaisten alueella kaksi paikallista sarjaa, Valencian ja Murcian alueiden "Campeonato Levante" sekä Katalonian mestaruussarja Campionat de Catalunya, jota oli pelattu jo vuodesta 1901 lähtien. Myös madridilaisseurat Madrid CF ja Atletico Madrid olivat halukkaita osallistumaan Katalonian sarjaan, mutta FC Barcelonan vaatimuksesta niitä ei hyväksytty mukaan.


title: Lliga Mediterrània

text: Campeonato Levanten mestaruuden voitti Valencia FC ja Campionat de Catalunyan Espanyol. Molemmissa sarjoissa pelasi kuusi joukkuetta.


title: Lliga Mediterrània

text: Lliga Mediterrànian käynnistivät tasavaltalaiset tammikuussa 1937 korvaamaan La Ligan. Alun perin kaikkien kahdentoista Campeonato Levanten ja Campionat de Catalunyan joukkueen oli tarkoitus osallistua sarjaan. Hércules, Murcia ja Cartagena joutuivat kuitenkin luopumaan niiden kotikaupunkeihin kohdistuneiden ilmapommitusten vuoksi. Tasapuolisuuden vuoksi myös kaksi katalonialaisseuraa, Sabadell ja Badalona, vetäytyi sarjasta, ja tilalle kutsuttiin neljänneksi levantelaisseuraksi Atlético Castellón. Tasavaltalaisten hallitseman Madridin joukkueet eivät osallistuneet sarjaan, syynä oli lähinnä kaupungin sijainti sodan eturintaman lähellä.


title: Lliga Mediterrània

text: Toinen Lliga Mediterrànian kausi piti aloittaa syksyllä 1937, mutta rintamalinjojen muutosten takia Levanten seurojen osallistuminen l'vi mahdottomaksi, ja sarja päätettiin käydä pelkästään Katalonian seurojen kesken nimellä "Lliga Catalana". Kymmenen joukkueen sarja jäi kuitenkin kesken, joukkueet ehtivät pelata kevääseen 1938 mennessä 16-17 ottelua yhden joukkueen luovuttua jo kahden kierroksen jälkeen. Mestariksi julistettiin jälkikäteen sarjaa sen keskeytyshetkellä johtanut FC Barcelona.


title: Lliga Mediterrània

text: 2000-luvulla FC Barcelona sekä Yhdistyneen vasemmiston ja Katalonian vihreiden parlamenttiryhmät ovat vaatineet Espanjan kuninkaallista jalkapalloliittoa virallistamaan Lliga Mediterrànian tulokset ja julistamaan Barcelonan vuoden 1937 Espanjan mestariksi. Samana vuonna Copa de la España Libren (Vapaan Espanjan cup) voittanut Levante FC puolestaan on jo 1940-luvulta lähtien vaatinut kyseisenä vuonna pelaamatta jääneen Espanjan cupin mestarin titteliä itselleen. Espanjan jalkapalloliitto ei kuitenkaan ole suostunut pyyntöihin.


title: Piemontiitti

text: Piemontiitti eli piedmontiitti on silikaattimineraaleihin, tarkemmin sanoen sorosilikaatteihin kuuluva mineraali. Sen nimi tulee Italian Piedmont-nimisestä alueesta. Se kuuluu samaan mineraaliryhmään epidootin kanssa. Kemiallinen kaava on Ca(AlMnFe)SiO(OH).


title: Piemontiitti

text: Piedmontiittia esiintyy metamorfisissa ja mangaanipitoisissa kivilajeissa sekä hydrotermisissä juonissa. Sitä on löydetty Italiasta, Ranskasta, Japanista, Australiasta, Yhdysvalloista ja Marokosta.


title: Antimonitrioksidi

text: Antimonitrioksidi (SbO) on yksi antimonin oksideista. Yhdistettä käytetään estämään kankaiden ja muovien palamista, antimonin ja antimoniyhdisteiden valmistukseen sekä katalyyttinä. Yhdisteestä käytetään myös nimiä "antimoniseskvioksidi", "antimoni(III)oksidi" ja "antimonivalkoinen".


title: Antimonitrioksidi

text: Antimonitrioksidilla on kiinteässä olomuodossa kaksi alkeiskopiltaan eroavaa kidemuotoa, jotka muodostuvat SbO-yksiköistä. Näistä huoneenlämpötilassa stabiilimpi on kuutiollinen muoto, joka esiintyy luonnossa senarmontiittimineraalissa. Kuutiollinen antimonitrioksidi muuntuu alkeiskopiltaan ortorombiseksi yli 570 °C:n lämpötilassa. Ortorombista antimonitrioksidia esiintyy luonnossa valentiniittimineraalissa. Kuumennettaessa yhdistettä se muuttuu väriltään kellertäväksi, mutta palautuu valkoiseksi jäähdytettäessä. Nestemäisessä ja kaasumaisessa olomuodossa antimonitrioksidi esiintyy dimeerisenä SbO-molekyylinä. Antimonitrioksidi liukenee erittäin huonosti veteen. Happoihin se liukenee sen sijaan hyvin. Yhdiste on luonteeltaan amfoteerinen ja emäksiin se liukenee heksahydroksoantimonaatti- eli antimoniitti-ionina ([Sb(OH)]). Kuumennettaessa antimonitrioksidia 700–1 000 °C:n lämpötilaan hapen läsnä ollessa se hapettuu antimonitetroksidiksi.


title: Antimonitrioksidi

text: Antimonitrioksidi ärsyttää hengitystietä ja ihoa. Yhdiste saattaa olla ihmiselle karsinogeeninen.


title: Antimonitrioksidi

text: Antimonitrioksidia muodostuu kuumentamalla antimonia ilman hapen läsnä ollessa. Muita teollisuudessa käytettyjä yhdisteen valmistusmenetelmiä ovat antimonitrisulfidin pasutus tai antimonitrisulfidin tai antimonitrikloridin hydrolyysi veden tai vesihöyryn avulla.


title: Antimonitrioksidi

text: Antimonitrioksidin tärkein käyttökohde on toimia paloa estävänä lisäaineena kankaissa ja muoveissa yhdessä halogeenien kanssa. Sitä lisätään muun muassa polyvinyylikloridi- polyesteri- ja polyamidimuoveihin. Muoveissa se toimii myös stabilisaattorina. Muita käyttökohteita ovat lasin kirkastaminen, emalien ja lasitteiden valmistus, antimoniyhdisteiden synteesi ja polyestereiden valmistuksessa polymeroitumisreaktion katalyyttinä toimiminen.


title: Suomen Radiohistoriallinen Seura

text: Suomen Radiohistoriallinen Seura ry (SRHS ry) on 1991 perustettu suomalaiseen radiotekniikkaan ja radiotoimintaan keskittyvä seura. Seura on valtakunnallinen radiohistorian harrastajien yhteisö, joka myös kerää, tutkii ja tallentaa radiohistoriallista esineistöä ja tietoa. Seurassa keskitytään monipuolisesti sähköiseen viestintään: kiinnostusta on muun muassa radiolaitteisiin, puhelinlaitteisiin, äänentallennukseen ja sotilasradioihin.


title: Suomen Radiohistoriallinen Seura

text: Suomen Radiohistoriallinen Seura ry on maan johtavia, vapaaehtoisvoimin sähköisen viestintäteknologian vaalimiseen keskittyneitä tahoja. Seuran yhteistyökumppaneita ovat muun muassa ASA-radiomuseo Kotkassa, radio- ja puhelinmuseo Petäjävedellä sekä Kouvolan Putkiradiomuseosäätiö.


title: Kia (etunimi)

text: Kia on naisen etunimi. Sillä on nimipäivä 24. heinäkuuta suomalaisessa kalenterissa, ja se on Kristiinan lyhentymä. Kristiina on Christina-nimen suomalainen muoto, Christina puolestaan feminiininen muoto nimestä Christian, joka tarkoittaa 'kristittyä'.


title: Kia (etunimi)

text: Suomessa nimi Kia on vuoden 2009 loppuun mennessä annettu noin 1580 henkilölle. Suurin osa heistä on syntynyt vuoden 1980 jälkeen. 2010-luvulla nimen on saanut alle 100 henkeä. Nimi Kia on annettu 1920- ja 1930-luvulla myös muutamille miehille. Yleisemmin kyse on kuitenkin ollut Malakias-nimen puhekielisestä lyhenteestä.


title: Taumatrooppi

text: Taumatrooppi on optinen lelu, joka oli suosittu 1800-luvulla. 1820-luvulla keksitty taumatrooppi on pahvilevy, jonka molemmille puolille on piirretty kuva. Kun levyä pyöritetään sen reunoihin kiinnitettyjen narujen avulla, näyttävät kuvat sulautuvan toisiinsa. Jos levy pyörii tarpeeksi nopeasti, ei ihmisen havaintokoneisto osaa erottaa kuvia toisistaan vaan yhdistää ne yhdeksi ainoaksi kuvaksi. Silmän hitauteen liittyvää ilmiötä kutsutaan jälkikuvaksi.


title: Radion ja television historia Suomessa

text: Radion ja television historia Suomessa käsittelee teknisiä radio- ja tv-laitteita sekä radio- ja tv-toimintaa Suomessa.


title: Radion ja television historia Suomessa

text: Venäläinen Aleksandr Popov teki radioteknisiä kokeiluja, ja hän järjesti varhaisen radioyhteyden käytännön tarkoituksiin Suursaaren ja Kuutsalon välille vuonna 1900.


title: Radion ja television historia Suomessa

text: Tampereella Arvi Hauvosen rakentama radioasema aloitti lähetystoimintansa vuonna 1923. Vuonna 1924 perustettiin Tampereen radioyhdistys. Samana vuonna Tammerkosken rantaan perustettiin Tammerkosken asema, jonka lähetysantenni oli vedetty kosken yli.


title: Radion ja television historia Suomessa

text: Yleisradio perustettiin vuonna 1926. FM-moduloitua ULA-verkkoa alettiin rakentaa 1956. ULA-lähetysten äänenlaatu oli aikaisempia pitkillä, keskipitkillä ja lyhyillä aalloilla tapahtuneita AM-lähetyksiä ratkaisevasti parempi, mutta lähetysasemien verkoston piti olla tiheämpi. AM-lähetykset jäivät käyttöön lähinnä ulkomaan lähetyksissä.


title: Radion ja television historia Suomessa

text: Kaupallinen radiotoiminta alkoi Suomessa vuonna 1985.


title: Radion ja television historia Suomessa

text: TV-toiminta alkoi Suomessa kokeiluilla vuonna 1955.


title: Radion ja television historia Suomessa

text: Yleisradio aloitti säännölliset televisiolähetykset 1958. MTV perustettiin vuonna 1957 nimellä Oy Mainos-TV-Reklam Ab. MTV vuokrasi Yleisradion jakeluverkkoa vuoteen 1993 asti, jolloin se sai oman televisiokanavansa.


title: Radion ja television historia Suomessa

text: Maanpäälliset televisiolähetykset muuttuivat digitaalisiksi vuonna 2007. Teräväpiirtolähetykset korvaavat 1. huhtikuuta 2020 alkaen standardipiirron lähetykset.


title: Mutoskooppi

text: Mutoskooppi on vuonna 1894 patentoitu liikkuvaa kuvaa esittävä laite. Mutoskoopin kehittivät Yhdysvalloissa keksijät Herman Casler ja William Kennedy Laurie Dickson. Tirkistyskaappimaisessa kotelossa oleva, erillisistä korteista tehty pläri pyörii kampea pyörittämällä maksua vastaan. Pyörivät kuvat luovat jälkikuvailmiön myötä liikkuvan kuvan vaikutelman. Mutoskooppi kilpaili elokuvateattereiden kanssa, kunnes se erikoistui rahvaanomaisempaan sisältöön, kuten eroottisiin kuvaelmiin.


title: Kai Söderhjelm

text: Kai Henning Söderhjelm (13. elokuuta 1918 Helsinki – 18. toukokuuta 1996 Göteborg, Ruotsi) oli ruotsinsuomalainen ruotsin kielellä kirjoittanut kirjailija, toimittaja ja kirjastonhoitaja.


title: Kai Söderhjelm

text: Söderhjelmin isä oli kirjailija Henning Söderhjelm. Perhe muutti Göteborgiin, Ruotsiin vuonna 1923, mutta Kai Söderhjelm palasi Suomeen 1939 osallistuakseen vapaaehtoisena talvisotaan. Vuonna 1940 hän toimi Göteborgs-tidningen-lehden sotakirjeenvaihtajana Norjassa. Söderhjelm asui 1943–1949 Boråsissa ja oli ensin Borås Tidning-lehden toimittajana ja sitten Allmänco-nimisen postimyyntiyrityksen mainospäällkkönä.


title: Kai Söderhjelm

text: Kai Söderhjelm toimi 1953–1965 kirjastonhoitajana Kiirunassa ja vuodesta 1965 alkaen hän asui Göteborgissa. Hän oli aluksi Västra Frölundan kirjaston johtajana ja sittemmin Göteborgin kaupunginkirjaston palveluksessa.


title: Kai Söderhjelm

text:
Omalla nimellä:
Salanimellä "Jonas Bergman":


title: Pläri

text: Pläri, eli taskuelokuva, on yksinkertainen liikkuvaa kuvaa esittävä lelu. John Barnes Linnett patentoi plärin vuonna 1868, mutta idea lienee tunnettu yleisesti jo ennen sitä. Pläriä voi pitää liikkuvan kuvan yksinkertaisimpana ilmenemismuotona. Edullisten tuotantokustannusten vuoksi plärejä on tehty valtavia määriä mitä erilaisimpiin käyttötarkoituksiin, esimerkiksi mainoksiksi. Varhaiset elävää kuvaa esittävä laitteet, esimerkiksi mutoskooppi ja Kinora, hyödyntävät plärin ideaa.


title: Control-Alt-Delete

text: Control-Alt-Delete on näppäinyhdistelmä, jolla alun perin uudelleenkäynnistettiin ja käynnistettiin PC-tietokone, ja uudemmissa käyttöjärjestelmissä avataan tietokoneen tehtävienhallinta ja muita yleisluontoisia toimintoja. Näppäinyhdistelmä tehdään painamalla ensin "Control"- ja "Alt"-näppäimet, ja sen jälkeen "Delete"-näppäin.


title: Control-Alt-Delete

text: Kyseinen näppäinyhdistelmä kehitettiin ohjelmistokehittäjien apuvälineeksi, mutta se tuli tutuksi myös muille PC-käyttäjille.


title: Control-Alt-Delete

text: Näppäinyhdistelmän kehitti IBM:llä työskennellyt David Bradley.


title: Control-Alt-Delete

text: Vastaava yhdistelmä Amiga-tietokoneissa oli "Control"-"Amiga"-"Amiga".


title: Annankulma

text: Annankulma on asuinalue Järvenpään kaupungissa Pietilän kaupunginosassa. Alueella ei ole julkisia palveluita, vaan se on selvästi omakotitaloaluetta. Annankulmassa on leikkipuisto, ja sieltä on lyhyt matka Haarajoen rautatieasemalle, lähikauppa Alepaan ja Mankalan kouluun.


title: Aira Ruishalme

text: Aira Liisa Ruishalme (26. kesäkuuta 1918 Kouvola − 1987) oli suomalainen toimittaja ja televisiosarjojen käsikirjoittaja. Ruishalme toimi Suomen talvisodan ja jatkosodan aikana lääkintälottana. Sodan jälkeen hän siirtyi toimittajan uralle ja kirjoitti laajasti kulttuurista, yhteiskunnasta ja tieteestä aikakauslehtiin, kuten Viuhkaan, Suomen Kuvalehteen, Käytännön Lääkäriin ja Suomen Lääkäriseura Duodecimin Terveydenhuoltolehteen. Ruishalme oli mukana tuomassa Suomen MTV:lle ohjelmamuotoa dramatisoitu dokumenttielokuva, jota hän kutsui nimellä ”fakta kertaa fiktio”. Hän sai työstään tunnustuksena valtiolta taiteilijaeläkkeen sekä vuonna 1982, itsenäisyypäivänä 6. joulukuuta, Suomen Leijonan Ritarikunnan Ansioristin Otavamedian luovuttamana.


title: Aira Ruishalme

text: Aira Ruishalme toimi käsikirjoittajana seuraavissa sarjoissa:


title: Valaanpyynti Färsaarilla

text: Valaanpyynti Färsaarilla on alkanut todennäköisesti jo ensimmäisten asukkaiden saavuttua, mutta nykyisenkaltaisella pienten valaiden pyynnillä on todennäköisesti lyhyempi historia. Valaanpyynti on yhteisöllinen tapahtuma, ja pyynti jaetaan neljään eri vaiheeseen. Valasparven havaitsemisen jälkeen pyytäjät kutsutaan kokoon ja parvi ajetaan veneillä pyynnille varattuun lahteen. Seuraavaksi valaat tapetaan matalassa vedessä ja lopuksi liha jaetaan ilmaiseksi pyynnissä mukana olleiden tai kyläläisten kesken.


title: Valaanpyynti Färsaarilla

text: Ensimmäiset maininnat pienten valaiden järjestelmällisestä pyynnistä ovat vuodelta 1592, mutta pyyntiä alettiin säännöstellä vasta vuonna 1832. Silloin luotuja säädöksiä on muutettu vain hieman. Tärkein saalislaji on pitkäeväpallopää, joita pyydetään vuosittain noin 500–1 000 kappaletta. Toiseksi eniten pyydetään valkokuvedelfiinejä, joita saatetaan saada saaliiksi myös useita satoja vuodessa. Muiden lajien pyynti on hyvin pienimuotoista. Valaanpyynti on osa färsaarelaista identiteettiä, mikä näkyy esimerkiksi taiteessa. Valaiden merkitys ruokakulttuurissa on kuitenkin vähenemässä kansainvälistyneiden ruokamarkkinoiden takia.


title: Valaanpyynti Färsaarilla

text: Valaapyyntiä alettiin kritisoida voimakkaasti 1900-luvun lopulla, ja monien ympäristöjärjestöjen mukaan tapahtuma on julma. Färsaarten pyyntitapoja on muutettu hieman kritiikin seurauksena 1990- ja 2000-luvulla. Pyynnin pitkäaikaisvaikutusta siitä selvinneisiin yksilöihin on vaikea arvioida, mutta se aiheuttaa todennäköisesti yksilöille voimakasta hämmennystä ja stressiä. Lisäksi saaliksi saadut yksilöt saattavat kärsiä aiottua kauemmin vaikeissa olosuhteissa tapahtuvassa teurastuksessa. Valaanlihan käyttö ravintona on myös kyseenalaistettu, sillä se sisältää merkittävästi erilaisia ympäristömyrkkyjä.


title: Valaanpyynti Färsaarilla

text:
Valaapyynti on Färsaarilla yhteisöllinen tapahtuma, ja pyynnin vaiheet voidaan jakaa neljään eri vaiheeseen. Ensimmäiseen vaiheeseen ("grindaboð") kuuluu pallopäävalasparven havaitseminen, siitä tiedottaminen ja asukkaiden kutsuminen kokoon. Toisessa vaiheessa ("grindarakstur") valaat ajetaan veneillä lahteen. Rannan lähistöllä olevat valasparvet nähdään usein esimerkiksi paikalliselta kalastusalukselta tai lautalta. Tämän jälkeen parvesta ilmoitetaan valaanpyyntiä valvoville virkamiehille. Pyytäjät muodostavat veneillä parven taakse puoliympyrän ja ajavat valaat hiljalleen kohti valittua lahtea. Pyynnin johtajan merkistä veneistä aletaan heittää kiviä valaiden taakse, mikä saa ne uimaan kohti rantaa ja lopulta rantautumaan.
Valaiden rantauduttua alkaa pyynnin kolmas vaihe, "grindadráp". Perinteisesti valaat on otettu kiinni terävällä noin kaksi kilogrammaa painavalla koukulla ("sóknarongul"), joka on lyöty valaan lihaan. Liian syvään veteen jääneet valaat on jouduttu raahaamaan lähemmäksi rantaan koukkuun kiinnitetyillä köysillä. Perinteisen koukun käytöstä on pyritty luopumaan, ja Färsaarten hallinto on kannustanut pyytäjiä käyttämään tylsempää koukkua, jonka avulla eläin pystytään raahaamaan rantaan sierainaukosta. Valas tapetaan 16–19 senttimetriä pitkällä puukolla, jolla on pyritty katkaisemaan valaan selkäydin ja aivoihin menevät verisuonet. Valas kuolee tämän jälkeen verenhukkaan.


title: Valaanpyynti Färsaarilla

text: Pyynnin viimeinen vaihe on valaiden jakaminen, paloittelu ja kotiinvienti, eli "grindabýt". Perinteinen Färsaarilla harrastettu valaanpyynti ei ole ikinä perustunut saaliin myymiseen, vaan liha jaetaan pyynnissä mukana olleiden tai kaikkien kyläläisten kesken. Pyydettyjen valaiden koko mitataan, jotta liha voitaisiin jakaa mahdollisimman oikeudenmukaisesti. Valaan arvo määräytyy pituuden mukaan, ja kaikki valaat mitataan kuonosta peräaukkoon. Valaan arvo ilmoitetaan lopulta "skindeissä". Yksi "skind" on keskimäärin 38 kilogrammaa lihaa ja 34 kilogrammaa traania.


title: Valaanpyynti Färsaarilla

text: Färsaarilla on kerätty tilastoja pallopäävalaiden ja muiden pienten valaiden pyynnistä vuodesta 1584. Vain muutamalta vuodelta puuttuu tietoja, mutta muuten Färsaarten valaanpyynti on tilastoitu tarkasti yli 400 vuoden ajalta. Merkittävin pyyntilaji on pitkäeväpallopää, mutta muitakin pieniä valaita pyydetään vuosittain. 2000-luvulla pitkäeväpallopäitä on pyydetty noin 500–1000 yksilöä vuodessa. Vuonna 2010 saaliiksi jäi peräti 1 107 yksilöä. Kaikkiaan vuosien 2003–2012 välillä pyydettiin 6 160 pitkäeväpallopäätä 79 ajossa.


title: Valaanpyynti Färsaarilla

text: Valkokuvedelfiinejä on pyydetty 2000-luvulla vaihteleva määrä, sillä niiden vuosipyynti on ollut 0–773 yksilöä. Pullokuonodelfiinejä pyydetään vuosittain muutamasta yksilöstä vajaaseen pariinkymmeneen yksilöön. Rissondelfiinejä saatiin saaliiksi vuosina 2009–2010 yhteensä 24. Lisäksi tilastoihin on laskettu joitakin rannalle ajautuneita pohjoisenpullokuonovalaita, joita ei kuitenkaan ajeta.


title: Valaanpyynti Färsaarilla

text: Färsaarten kalastusministeriö hallinnoi valaanpyyntiin liittyviä ohjesääntöjä ja maan osallistumista kansainvälisiin tiede- ja ympäristönsuojelujärjestöihin, jotka hoitavat valaskantoja. Färsaaret kuuluvat muun muassa Pohjois-Atlantin merinisäkäskomissioon.


title: Valaanpyynti Färsaarilla

text: Färsaaret on jaettu yhdeksään pyyntialueeseen, ja niissä on yhteensä 23 määrättyä pyyntilahtea. Jokaisessa lahdessa pitää olla määräykset täyttävä ranta, johon valaat voidaan ajaa. Jokaista pyyntialuetta johtaa alueen poliisimestari, ja jokaiselle lahdella on määrätty neljä pyynnin esimiestä. Färsaarten valaanpyytäjien järjestö järjestää lisäksi julkista keskustelua valaapyyntiin liittyvissä asioissa.


title: Valaanpyynti Färsaarilla

text:
Valaita on todennäköisesti pyydetty Färsaarilla niin kauan kuin siellä on ollut asukkaita, mutta nykyisenkaltaisen pallopäävalaiden pyytämisen historia ei ole kovinkaan hyvin tiedossa. Ensimmäinen maininta rantaan ajautuneiden valaiden omistussuhteista on vuodelta 1298, mutta siinä ei kuitenkaan viitattu vielä "grindadrápiin". Ensimmäinen maininta varsinaisesta pyydystämisestä on vuodelta 1592. Tutkijat eivät ole yhtä mieltä siitä, kuinka kauan pallopäävalaiden pyyntiä on harjoitettu: toisten mielestä perinteet ulottuvat saarten ensimmäisiin viikinkeihin ja toisten mielestä se on kehittynyt paljon myöhemmin.
Valaanpyyntiperinteet uhkasivat sammua 1700-luvun lopulla, kun vuosien 1745 ja 1795 välisenä aikana pyydettiin vain joitakin valaita. Poikkeusvuosi oli ainoastaan 1776. Tuona aikana valaanpyyntitaidot eivät jatkuneet sukupolvelta toiselle, joten monet nuoret eivät oppineet tarvittavia taitoja. Paikallishistorioitsija Mikkjal D. á Ryggi kirjoittaa esimerkiksi Miðvágurissa vuonna 1776 järjestystä pyynnistä, jossa vanhusten piti opettaa nuorukaisille, kuinka valaat tapetaan. Vuosina 1813–1859 valaita pyydettiin taas erityisen runsaasti, ja tuona aikana valaanpyyntiä alettiin ensimmäistä kertaa hallita säädöksin. Ensimmäiset ohjesäännöt tehtiin vuonna 1832; aiemmin valaanpyynti oli toteutettu paikallisten tapojen ja kylälakien mukaan. Säädösten tarkoituksena ei ollut valaiden kärsimysten vähentäminen, vaan toiminnan organisointi niin, että pyydettyjä valaita pystyttäisiin hyödyntämään tehokkaammin. Säädöstöön on tehty vain pieniä muutoksia. Kansainvälisen painostuksen vuoksi 1980-luvun puolivälissä pyynnin julmuuteen pyrittiin vaikuttamaan, ja silloin kiellettiin muun muassa keihään käyttö.
Pallopäävalas on ollut historiallisesti merkittävä ravinnonlähde. Sitä syödään yleensä keitettynä, mutta lihaa on myös kuivattu ja suolattu. Lihan lisäksi ruoaksi on käytetty myös sisäeläimiä ja traania. Aiemmin pallopäävalaista on tehty myös erilaisia tuotteita: traania on käytetty polttoaineena ja nahkojen voiteluun, vatsalaukkuja tavaroiden säilyttämiseen ja lapaluuta lapiona. Valaanpyynnin merkitys on näkynyt toistuvana teemana kulta- ja hopeatöissä.


title: Valaanpyynti Färsaarilla

text: Valaanpyynti on ollut osa rannikkokulttuuria, ja yhdessä suoritettu pyynti on ollut perinteinen sosiaalinen järjestelmä. Yhteisöllisyys on korostunut lihan jakamisessa. Pyyntiin on liitetty lisäksi erilaisia uskonnollisia, kielellisiä ja taiteellisia arvoja, ja se voidaankin nähdä kokonaisuutena osana färsaarelaista identiteettiä. Sen merkitys on kuitenkin pienentynyt selvästi 1900-luvun lopulla, kun kansainvälistyneet ruokamarkkinat ovat vähentäneet färsaarelaisten valaanlihan käyttöä.


title: Valaanpyynti Färsaarilla

text: Valaanpyynti on herättänyt 1900-luvun lopulta lähtien kansainvälistä huomioita, ja muun muassa ympäristöjärjestöt Sea Shepherd Conservation Society ja Environmental Investigation Agency sekä Earth Island Instituten kansainvälinen merinisäkäsprojekti ovat kritisoineet voimakkaasti pyynnin julmuutta. Kansainvälisen arvostelun vuoksi Färsaarten kalastusministeriö päätti vuonna 1991, että perinteisestä teräskoukun käyttämisestä tultaisiin luopumaan vaiheittain.


title: Valaanpyynti Färsaarilla

text: Koukun käyttö ei ole ainoa tekijä, joka voi aiheuttaa julmuutta. Valaita saatetaan ajaa useita kilometriä pyyntilahdelle, mutta ajon aiheuttamasta stressistä ei ole tehty tutkimuksia. Ajon aiheuttamalla hämmennyksellä ja stressillä voi olla kuitenkin ajosta selvinneille yksilöille pitkäaikaisia vaikutuksia. Lisäksi esimerkiksi pitkäeväpallopäälauman jäsenten välillä on vahvat siteet ja monet jäsenistä ovat verisukulaisia. Tappaminen voi viedä tunteja, ja tuona aikana yksilöt uivat sukulaistensa verestä värjääntyneessä vedessä. On myös epäselvää, kuinka hyvin ajosta selvinneet yksilöt pärjäävät ja löytävätkö ne uuden lauman.


title: Valaanpyynti Färsaarilla

text: Vanhanmallinen teräskoukku lyötiin valaan lihaan, ja se saattoi osua useita kertoja huonosti, ennen kuin koukku saatiin kunnolla kiinni. Osumatarkkuuteen vaikuttavat olosuhteet, sillä lyöjä ei seiso tasaisella alustalla ja valas saattaa kamppailla voimakkaasti vastaan. Vanhasta koukusta ollaan hiljalleen luopumassa, mutta uuden puhallusaukkoon laitettavan tylsemmän koukun vaikutuksesta ei ole vielä tutkimuksia. Yleensä färsaarelaiset virkamiehet kertovat, että eläimen tappamiseen puukolla menee yleensä vain muutamia sekunteja; valaat saattavat kuitenkin taistella kiinniotettuinakin ja teurastajan työtä vaikeuttavat olosuhteet ja mahdollinen kokemattomuus. Nämä seikat voivat pitkittää valaiden kärsimystä huomattavasti.


title: Valaanpyynti Färsaarilla

text: Färsaarilla on keskusteltu valaanlihan terveysvaikutuksista, sillä valaisiin kertyy huomattavasti ympäristömyrkkyjä. Maan lääkintäviranomaiset kertoivat marraskuussa 2008, että liha ja traani sisältävät niin paljon elohopeaa, PCB:tä ja DDT:tä, ettei sitä suositella ihmisravinnoksi. Aikuisten pitäisi syödä enintään yksi valaanliha-annos kuukaudessa, eikä valaiden maksaa tai munuaisia pitäisi syödä ollenkaan.


title: Lavatähti-laulukilpailu

text: Lavatähti-laulukilpailu on suomalainen iskelmälaulukilpailu. Kilpailua järjestää Ohjelmatoimisto ViihdeSallap Oy.


title: Lavatähti-laulukilpailu

text: Lavatähti-kilpailussa ovat menestyneet muun muassa Annika Eklund ja Janne Tulkki.


title: Šahovskaja

text: Šahovskaja () on kaupunkimainen taajama ja Šahovskajan piirin keskus Moskovan alueen länsiosissa Venäjällä. Taajama sijaitsee Moskovasta Latvian Riikaan johtavan rautatien (rautatieasema Šahovskaja) ja samansuuntaisen valtatien (M9) varrella. Vuonna 2010 taajamassa asui 10 728 ja koko piirissä 25 372 henkeä.


title: Akasiakuhankeittäjä

text: Akasiakuhankeittäjä ("Oriolus larvatus") on kuhankeittäjien heimoon kuuluva varpuslintu.


title: Akasiakuhankeittäjä

text: Akasiakuhankeittäjää tavataan laajalla alueella Afrikan etelä- ja itäosissa. Sitä on kuvattu pääosin yleiseksi tai melko yleiseksi. Lajin kannankehitys on runsastuva, ja se on luokiteltu elinvoimaiseksi.


title: Guineankuhankeittäjä

text: Guineankuhankeittäjä ("Oriolus nigripennis") on kuhankeittäjien heimoon kuuluva varpuslintu.


title: Guineankuhankeittäjä

text: Guineankuhankeittäjää tavataan Afrikan länsi- ja keskiosissa. Sen ei uskota olevan vaarassa, ja laji on luokiteltu elinvoimaiseksi.


title: Huppukuhankeittäjä

text: Huppukuhankeittäjä ("Oriolus xanthornus") on kuhankeittäjien heimoon kuuluva varpuslintu.


title: Huppukuhankeittäjä

text: Huppukuhankeittäjää tavataan laajalla alueella Etelä- ja Kaakkois-Aasiassa. Sitä on kuvattu yleiseksi, ja laji on luokiteltu elinvoimaiseksi.


title: Borneonkuhankeittäjä

text: Borneonkuhankeittäjä ("Oriolus hosii") on kuhankeittäjien heimoon kuuluva varpuslintu.


title: Borneonkuhankeittäjä

text: Borneonkuhankeittäjää tavataan Indonesiassa ja Malesiassa. Laji on harvinainen ja huonosti tunnettu, ja se on vähenemässä elinympäristöjen tuhoutumisen takia. Se on luokiteltu silmälläpidettäväksi.


title: Naukukuhankeittäjä

text: Naukukuhankeittäjä ("Oriolus cruentus") on kuhankeittäjien heimoon kuuluva varpuslintu.


title: Naukukuhankeittäjä

text: Naukukuhankeittäjää tavataan Indonesiassa ja Malesiassa. Lajin ei uskota olevan vaarassa, ja se on luokiteltu elinvoimaiseksi.


title: Kastanjakuhankeittäjä

text: Kastanjakuhankeittäjä ("Oriolus traillii") on kuhankeittäjien heimoon kuuluva varpuslintu.


title: Kastanjakuhankeittäjä

text: Kastanjakuhankeittäjää tavataan Aasian kaakkoisosissa. Lajin ei uskota olevan vaarassa, ja se on luokiteltu elinvoimaiseksi.


title: Hopeakuhankeittäjä

text: Hopeakuhankeittäjä ("Oriolus mellianus") on kuhankeittäjien heimoon kuuluva varpuslintu.


title: Hopeakuhankeittäjä

text: Hopeakuhankeittäjää tavataan pesivänä Kiinan kaakkoisosissa ja talvehtivana Thaimaassa ja Kambodžassa. Lajin kannaksi arvioidaan 3 500–15 000 yksilöä. Se on luokiteltu erittäin uhanalaiseksi, koska sen pieni populaatio on pienenemässä elinympäristöjen tuhoutumisen takia.


title: Hopeakuhankeittäjä

text: Hopeakuhankeittäjä pesii ikivihreissä metsissä 600–1 700 metrin korkeudella merenpinnasta. Talvehtimisalueilla Thaimaassa sitä esiintyy ikivihreissä metsissä 600–1 300 metrin korkeudella merenpinnasta.


title: Raphigraphe

text: Raphigraphe on sokeille tarkoitettu kirjoituskone, jonka avulla sokeat voivat kirjoittaa näkeville. Laite koostuu kymmenestä jousivälitteisestä ja pistokärkisestä näppäimestä, joiden avulla voidaan kirjoittaa kohotekstiä. Raphigraphen jokainen näppäin vastaa yhtä kirjaimen osaa, joten sillä kirjoittaminen on hidasta.


title: Raphigraphe

text: Pistekirjoituksen kehittäjä Louis Braille loi yhdessä ystävänsä Francois-Pierre Foucaultin kanssa ”raphigraphiaksi” kutsutun kirjoitustavan, jonka avulla sokeat voivat kirjoittaa näkeville. Kirjoitustapa hyödyntää paperiin kohopainettuja kirjaimia. Foucault kehitti vuonna 1841 kirjoitustapaa hyödyntävän raphigraphe-koneen.


title: Raphigraphe

text: Raphigraphe on kreikkaa ja tarkoittaa ”neulakirjoitinta” ("raphis" ’neula’, "graphein" ’kirjoittaminen, piirtäminen’).


title: Raphigraphe

text: Raphigraphe edeltää ensimmäisiä varsinaisia kirjoituskoneita yli kahdellakymmenellä vuodella.


title: Pathway to Glory

text: Pathway to Glory on RedLynxin tekemä, vuoropohjainen strategiapeli Nokia N-Gage pelipuhelimelle. Peli sijoittuu toiseen maailmansotaan Euroopassa, ja pelaaja ohjaa ryhmää jalkaväkisotilaita kenttä kerrallaan.


title: Pathway to Glory

text: Peli sai pisteet 8.1/10 GameSpotin arvostelussa.


title: Pathway to Glory

text: Pelille julkaistiin jatko-osa


title: Montrosen linna

text: Montrosen linna oli 1100-luvulla Montroseen Skotlantiin rakennettu linna, josta ei ole jäljellä maanpäällisiä rakenteita. William Wallace tuhosi linnan vuonna 1297. Alueella tehtiin kaivaus vuonna 1996.


title: Suvi Teräsniskan diskografia

text: Tämä on suomalaisen iskelmälaulaja Suvi Teräsniskan diskografia. Listasijoitukset viittaavat Suomen viralliseen albumi- ja singlelistaan sekä Suomen viralliseen latauslistaan.


title: Vanha Porvoo

text: Vanha Porvoo (paikallisesti ruotsiksi usein "Gamla stan") on Porvoon kaupungin vanhin kaupunginosa ja kaupungin historiallinen keskusta. Kaupunginosa on tunnettu turistikohde keskiaikaisen asemakaavansa ja hyvin säilyneiden 1700- ja 1800-luvun rakennusten vuoksi. Vanha Porvoo kuuluu niin kansallismaisemien kuin valtakunnallisesti merkittäviin rakennettuihin kulttuuriympäristöjen luetteloon.


title: Vanha Porvoo

text: Varsinainen noin 18 hehtaarin laajuinen vanhakaupunki sijaitsee Porvoon keskustan kupeessa Porvoonjoen rantatörmällä. Aluetta rajaavat lännessä joki, etelässä Mannerheiminkatu sekä Rihkamakatu ja idässä Kaivokatu. Pohjoisessa rajana on joentörmällä sijaitseva entinen Porvoon maalaiskunnan ja kaupungin raja. Raja näkyy selvästi rakennetun alueen päättymisenä ja tienvieressä olevasta tulliportin pylväästä. Pohjoisessa mäen päällä vuoden 1907 kartan mukaan oli vielä virallisesti kaupunkiin kuuluneet Lukiokuja ja Linnakatu, mutta vanhaa rakennuskantaa on näiden pohjoispuolellakin, sillä vähävaraista väkeä asui kaupungin tullirajan pohjoispuolella. Alueelle luonteenomaista ovat suuret korkeuserot joenrannasta korkeimpaan kohtaan Vanhan Porvoon pohjoisosassa. Maasto viettää joelle ja empirekaupunkia kohti.


title: Vanha Porvoo

text: Porvoo on Suomen vanhimpia kaupunkeja, ja ensimmäiset merkinnät kaupungista ovat 1300-luvulta. Kaupunginoikeudet Porvoon arvioidaan saaneen noin vuonna 1380. Keskiaikainen Porvoo oli Porvoon läänin pääkaupunki. Asemakaavaa ei keskiajalla juurikaan suunniteltu, vaan tontit olivat epäsäännöllisen muotoisia ja pieniä. Kaupunki tuhoutui useaan kertaan tulipaloissa. Vanhan ajan paloista merkittävimmät olivat tanskalaisten sytyttämä palo 1500-luvun alussa, kaksi 1500-luvun paloa Venäjän kanssa käydyissä sodissa ja isonvihan aikainen kaupungin tuho. Kaupunki oli 1500-luvulla lakkautettu kahteenkin kertaan, jotta asukkaat saataisiin muuttamaan uuteen Helsingin kaupunkiin. Vuonna 1602 kaupunginoikeudet palasivat ja ovat jatkuneet siitä asti keskeytyksettä. Kaupungin merkitys kasvoi Viipurin jäätyä Venäjälle Uudenkaupungin rauhassa. Keskiaikaisista rakennuksista ovat säilyneet Porvoon tuomiokirkko, kellotapuli ja joitakin kellareita.


title: Vanha Porvoo

text: Vuoden 1760 kesä oli erittäin kuiva ja tuli pääsi irti rouva Holmin keittiöstä. Kaupungista paloi noin 2/3, eli kaupungin 293 talosta vain 91 säästyi liekeiltä. Kaupunki oli talven tulon takia jälleenrakennettava nopeasti, ja siksi asemakaavaa ei juurikaan muutettu. Uudet rakennukset tehtiin vanhojen kivijalkojen ja kellarien päälle. Vanhan Porvoon nykyinen rakennuskanta on pääosin rakennettu vuosina 1760-1820. Rakentamista pyrittiin paloturvallisuuden nimissä ohjaamaan kivirakennusten tekoon puutalojen sijaan..


title: Vanha Porvoo

text: Vanhan kaupungin eteläpuolelle rakennettiin 1840-luvulla empirekaupunki, jonka vuoksi noin kolmannes Vanhan Porvoon eteläosan rakennuskannasta purettiin. Jäljelle jäänyt Vanha Porvoo alkoi ränsistyä ja suunnitelmissa oli purkaa keskiaikaiseen kaavaan rakennetut korttelit. Niiden tilalle olisi tullut empirekaupungin ruutuasemakaavaa. Purku-uhka väistyi vuonna 1911, ja alue sai asemakaavan vuonna 1936. Vanhan Porvoon säilyttämiseen vaikutti merkittävästi tehtailija Louis Sparre.


title: Vanha Porvoo

text: Vuoden 1936 asemakaava suojeli vanhan Porvoon. Parikymmentä 1900-luvulla rakennettua rakennusta on toteutettu vanhaan kaupunkiin sopivilla rakennustavoilla. Mannerheiminkadun korkea silta vuodelta 1957 muutti merkittävästi jokivarren maisemaa, mutta sillan itäinen pää ei ole varsinaisen Vanhan Porvoon alueella. Alueen arvo ymmärrettiin 1970-luvulla ja kaupunginosaa kehitettiin vastaamaan matkailun tarpeisiin. Vanhasta Porvoosta onkin kehittynyt Porvoon merkittävin matkailukohde.


title: Vanha Porvoo

text: Tulipalot ovat yhä uhkana tiheästi rakennetulle Vanhalle Porvoolle, josta huomattava osa on puurakenteista. Viimeisimmät julkisuudessa huomiota saaneet palot olivat Remu Aaltosen asunnon palo 11.5.2004 ja Porvoon tuomiokirkon palo 29.5.2006. Nämä palot eivät aiheuttaneet vaurioita muille kuin mainituille rakennuksille.


title: Vanha Porvoo

text: Vanhan Porvoon tunnusomaisimmat näkymät ovat katsottaessa kaupunginosaa joen vastarannalta Näsinmäeltä tai Mannerheiminkadun sillalta. Punaisten aittojen rivistö on Porvoon tunnetuimpia postikorttimaisemia, samoin Porvoon tuomiokirkon pääty nousemassa Vanhan Porvoon rakennusten keskeltä.


title: Vanha Porvoo

text: Muita tunnettuja rakennuksia Vanhassa Porvoossa ovat muun muassa :Jokikadulla on Suomen oloissa harvinainen, keskiaikaisille kaupungeille tyypillinen kellariravintola. Useat muutkin rakennukset Vanhassa Porvoossa ovat nykyään ravitsemus- ja matkailuelinkeinon käytössä.


title: Vanha Porvoo

text: Alueen läpi kulkee neljä joen suuntaista katua ja näiden poikki kapeita kujia rinteen suuntaisina. Kuninkaantie eli Suuri Rantatie kulkee Vanhan Porvoon läpi kirkon vierestä kääntyen koilliseen. Tien nimenä ovat Vanhan Porvoon alueella Sillanmäki ja Lukiokuja. Lukiokuja on maantieroolinsa vuoksi muita poikittaiskujia leveämpi. Kadut on päällystetty mukulakivillä. Vanhassa Porvoossa autoliikenne on sallittua, mutta pysäköintitilaa on erittäin rajatusti ja nopeusrajoitus on 15 km/h.


title: Vanha Porvoo

text: Ensimmäinen silta Porvoon kohdalle tehtiin 1300-luvulla. Suuren Rantatien silta oli satoja vuosia ainoa ylityspaikka Porvoon seudulla. Aikoinaan kaupungin tulliportit sijaitsivat sillan jälkeen ja Kirkkotorin vieressä. Vuonna 1957 valmistui Mannerheiminkadun silta, ja vanha silta jäi vähemmälle käytölle.


title: Vanha Porvoo

text: Porvoon rata valmistui vuonna 1874. Varsinainen Porvoon rautatieasema on kävelyetäisyydellä Vanhasta Porvoosta, mutta aiemmin rata meni joen toista rantaa Mannerheiminkadusta ali aina Länsirannan nykyisen puutaloalueen tienoille. Vanhan Porvoon kohdalla vastarannalla oli vuosina 1961-81 seisake nimeltään Porvoon keskusta. Seisake lakkautettiin säännöllisen junaliikenteen päätyttyä, ja rata purettiin vuonna 2006. Radalla on yhä museoliikennettä Porvoon rautatieasemalle asti, josta matkailijat siirtyvät jalan Vanhaan Porvooseen.


title: Vanha Porvoo

text: Rautatien lisäksi turisteja saapuu Porvooseen "M/S J. L. Runeberg" -aluksella Helsingistä. Vanhan Porvoon vetovoima on niin suuri, että Helsingissä käyviltä risteilyaluksilta järjestetään bussimatkoja Vanhaan Porvooseen.


title: Vanha Porvoo

text: Vanhassa Porvoossa järjestetään joulukuussa perinteiset joulumarkkinat Raatihuoneentorilla. Ohjatuilla kävelykierroksilla taas kerrotaan vanhan ajan joulunvietosta.


title: Iira

text: Iira on suomalainen naisen nimi. Iira-nimisiä on Suomessa rekisteröity 1900-luvulta lähtien alle 200. Iira on muunnelma nimestä Ira, joka on lyhennelmä kreikan nimestä Eirene.


title: Ahveniston koulu

text: Ahveniston koulu oli Hämeenlinnan Ahveniston kaupunginosassa, osoitteessa Turuntie 33, toiminut luokkien 7-9 yläkoulu. Koulu koostui kolmesta eri rakennuksesta.


title: Ahveniston koulu

text: Syyslukukauden 2016 alusta lähtien Ahveniston koulu ja Nummen koulu muodostivat uuden Nummen yhtenäiskoulun. Ahveniston koulusta tuli Nummen yhtenäiskoulun Ahveniston yksikkö, jossa esimerkiksi lukuvuonna 2017-2018 järjestettiin opetusta luokka-asteille 4-9. Vanha Nummen koulu purettiin vuonna 2015, ja vuosina 2016-2018 tilalle rakennettiin uudisrakennus. Elokuussa 2018 yhtenäiskoulu aloitti koulun uudessa Nummikeskuksessa, jolloin yläkoulu luopui sisäilmaongelmista kärsineistä Ahveniston koulurakennuksista.


title: Ahveniston koulu

text: Ahveniston koulun kentällä oli vuosina 2014-2018 Nummen väistökoulu, jossa opiskelivat Nummen koulun luokat 4-6.


title: Ahveniston koulu

text: Poltinahon koulu, myöhemmin Ahveniston koulu, rakennettiin useassa vaiheessa vuosien 1959 ja 2007 välisenä aikana. Vuosina 1959-1963 rakennettiin koulun luokkatiloja ja liikuntasali. Vuonna 1968 valmistui lisärakennus, jossa oli uusia luokkatiloja. Uudet teknisen työn tilat valmistuivat vuonna 1986.


title: Hyundai Elantra

text: Hyundai Elantra on Hyundain vuodesta 1990 lähtien valmistama alemman keskiluokan automalli. Se tunnetaan joillain markkinoilla myös nimillä Avante tai Lantra. Nykyinen, kuudes sukupolvi esiteltiin vuonna 2015.


title: Lotošino

text: Lotošino () on kaupunkimainen taajama ja Lotošinon piirin keskus Moskovan alueen länsiosissa Venäjällä. Vuonna 2010 Lotošinon taajamassa asui 5 558 henkeä, Lotošinon kaupunkikunnassa 11 307 ja koko piirissä yhteensä 17 859 henkeä.


title: The O’Reilly Factor

text: The O'Reilly Factor on yhdysvaltalainen ajankohtais- ja keskusteluohjelma, jota esitettiin arkipäivisin Fox News-kanavalla. Ohjelmaa juonsi konservatiivisena pidetty poliittinen kommentaattori Bill O'Reilly. Se oli maan katsotuin kaapeliuutisohjelma.


title: The O’Reilly Factor

text: Ohjelma lopetettiin huhtikuussa 2017 O’Reillyn saatua potkut.


title: Varkaankuru

text: Varkaankuru on Kolarissa Yllästunturin pohjoisella rinteellä oleva teräväpohjainen laakso. Sen pohjalla virtaa puro.


title: Why Not

text:
Why Not (L-3) on ensimmäisiä Suomessa rakennettuja kansainvälisiä int5m-purjeveneitä. Birger Slotten suunnittelema klassinen vene rakennettiin Jakobstads Båtvarvilla Pietarsaaressa vuonna 1936. Veneen tilasi silloinen Helsingfors Segelsällskapetin (HSS) kommodori Arthur E. Nikander. Jo valmistumista seuraavana vuonna Nikander myi veneen kamreeri Eynar Sandmanille, joka nimesi sen "Linneaksi". Ostaessaan Linnean 1977 Kari Lottanen nimesi veneen vaimonsa Irman mukaan "La Douceksi". Kolmas nimenmuutos syntyi, kun Lottanen myi veneen Riggert Förnäsille, joka nimesi Linnean "Rositaksi" tenorisaksofonisti Ben Websterin kappaleen mukaan. Riggert palautti veneen alkuperäisnimen kuultuaan, että veneen nimen vaihtaminen ei ole tapana. Veneen kotisatama on HSS, mistä veneen alkutaival alkoi vuonna 1936.
Omistajat:Entistykset ja muutostyöt:


title: Why Not

text: Ensimmäiset viitoset rakennettiin Suomessa vuonna 1936. Ensimmäisenä vuorossa oli Hans Robertsin suunnittelema L-1 Marina, toisena G. L. Stenbäckin suunnittelema L-2 Barbro ja kolmantena Birger Slotten Why Not. Viitosluokka on alusta saakka ollut kilpailuhenkinen, ja se on vakiintumassa aktiiviseksi ja tasaiseksi kilpailuluokaksi, jossa veneiden osalta painopiste on vanhan säilyttämisessä.


title: Merikarvia-lehti

text: Merikarvia-lehti on Merikarvialla Satakunnassa ilmestyvä paikallislehti. Lehti ilmestyy kerran viikossa torstaisin ja sen levikki vuonna 2013 oli 3 379. Lehti on osa Almamedia-konsernia, ja sen päätoimittaja on Jarkko Ambrusin.


title: Merikarvia-lehti

text: Lehden päätoimittaja oli Kaisla-Kaarina Rostedt joulukuuhun 2014 asti, jolloin hän kuoli 60-vuotiaana. Rostedt oli myös "Luoteisväylä"-lehden päätoimittaja.. Rostedt nimitettiin sekä "Luoteisväylän" että "Merikarvia-lehden" päätoimittajaksi syyskuussa 2012. Sitä ennen hän oli "Luoteisväylän" toimittaja siitä alkaen, kun hänen oma lehtensä "Luoteis-Satakunta" yhdistyi "Uutismarkkuun" ja sai nimekseen "Luoteisväylä".


title: Nokia Lumia 1320

text: Nokia Lumia 1320 on Microsoft Mobilen valmistama älypuhelin. Sen julkisti Nokia lokakuussa 2013 Abu Dhabissa. Siinä on 6 tuuman kosketusnäyttö ja 5 megapikselin kamera.


title: Solnetšnogorsk

text: Solnetšnogorsk () on kaupunki ja Solnetšnogorskin piirin keskus Moskovan alueella, Moskovan luoteispuolella Venäjällä. Kaupungissa on rautatieasema (Podsolnetšnaja). Vuonna 2010 Solnetšnogorskin kaupungissa asui 52 944 (kaupunkikunnassa 58 409 as.) ja koko piirissä 128 580 henkeä.


title: Varroapunkki

text:
Varroapunkki ("Varroa destructor") on mehiläisen ulkoloinen, joka vaurioittaa tarhamehiläisen toukkia ja aikuisia. Ensimmäisen kerran se löydettiin vuonna 1904 intianmehiläiseltä Kaakkois-Aasiassa. Se on levinnyt tarhamehiläisen mukana kaikkialla maailmaan 1960-luvulta alkaen, ja Suomessa sitä on havaittu vuodesta 1980.
"Varroa destructor" havaittiin vuonna 2000 omaksi lajikseen erotettuna "Varroa jacobsonista". Aiemmin käytettiin tästä vaarallisemmasta punkistakin nimeä "V. jacobsoni".


title: Varroa jacobsoni

text: Varroa jacobsoni on mehiläisen ulkoloinen. Aiemmin tätä tieteellistä nimeä käytettiin varroapunkista, mutta vuonna 2000 todettiin, että "Varroa destructor" on erillinen, tarhamehiläiselle vaarallisempi laji.


title: Kaija Koon diskografia

text: Tämä on suomalaisen iskelmä-poplaulaja Kaija Koon diskografia.


title: Kaija Koon diskografia

text: Listasijoitukset albumeissa viittaavat Suomen viralliseen albumilistaan. Singleissä ne viittaavat Suomen viralliseen single- ja latauslistaan sekä radiosoittoa mittaavaan radiolistaan ja vuosina 1992–2007 Rumba-lehdessä julkaistuun levymyynnin ja radiosoiton yhdeksi hittilistaksi yhdistäneeseen Top 50 Hitit -listaan (Rumba Top 50).


title: Legend

text: Legend voi tarkoittaa ainakin seuraavia:


title: Virheravitsemus

text: Virheravitsemus eli malnutritio tarkoittaa yhden tai useamman ruoka-aineen puutetta tai ylimäärää ravinnossa. Virheravitsemus on siis yläkäsite, joka kattaa etenkin ravintoaineiden liian vähäisestä saannista johtuvan aliravitsemuksen ja liiallisesta saannista johtuvan ylipainon, mutta myös ravintoaineiden epätasapainoisen saannin tai tiettyjen ravintoaineiden puutostilat. Virheellisesti ravitun henkilön ruokavalio ei sisällä oikeaa määrää ravintoaineita oikeissa suhteissa. Ihminen voi olla virheravittu, vaikka hänellä olisi riittävästi ruokaa, jos hän ei saa ruoastaan tarvitsemiaan vitamiineja ja hivenaineita.


title: Virheravitsemus

text: Virheravitsemuksen tyypeistä aliravitsemuksen yleisin oire on laihtuminen, yliravitsemuksen taas ylipaino tai lihavuus. Kuitenkin myös aliravittu henkilö saattaa lihoa, jos hän saa syömästään ruoasta tarpeeksi kaloreita mutta liian vähän muita ravintoaineita. Yhdistyneiden kansakuntien ravitsemuskomitean (SCN) mukaan virheravitsemus on maailman merkittävin taudinaiheuttaja. Sairaus onkin usein virheravitsemuksen syy tai seuraus.


title: Venustiano Carranza

text: Venustiano Carranza Garza (29. joulukuuta 1859 Cuatro Ciénegas, Coahuila – 21. toukokuuta 1920 Tlaxcalantongo, Puebla) oli yksi Meksikon vallankumouksen johtajista, joka toimi Meksikon tosiasiallisena johtajana vuodesta 1914 ja virallisena presidenttinä 1917–1920. Hän säädätti uuden edistyksellisen perustuslain, mutta ei ryhtynyt toteuttamaan siinä luvattuja sosiaalisia uudistuksia. Hänet syrjäytettiin ja murhattiin valtataistelun seurauksena.


title: Venustiano Carranza

text: Carranza tunnettiin älykkäänä ja itsepäisenä, mutta häneltä puuttui muiden vallankumousjohtajien karisma. Virheistään huolimatta hän onnistui jossain määrin vakauttamaan Meksikon oloja valtakautensa aikana.


title: Venustiano Carranza

text: Carranza syntyi varakkaan maanomistajan perheeseen. Hän kävi yksityiskoulua Saltillossa ja Méxicossa. Hän suoritti lakiopintoja, mutta valmistuttuaan palasi hoitamaan sukutilaansa. Hän aloitti poliittisen uransa toimimalla vuodesta 1887 kotikaupunkinsa Cuatro Ciénegasin pormestarina. Carranza nousi kansalliseen maineeseen vuonna 1893 johdettuaan veljiensä kanssa kapinaa, jolla presidentti Porfirio Díazin miehenä tunnettu Coahuilan kuvernööri José María Garza painostettiin eroamaan. Carranza ystävystyi tässä yhteydessä vaikutusvaltaisen Bernardo Reyesin kanssa, ja eteni urallaan kansanedustajaksi ja vuonna 1904 senaattoriksi. Vuonna 1908 Carranzaa pidettiin vahvana ehdokkaana Coahuilan kuvernööriksi, mutta presidentti Díaz esti hänen valintansa. Tämän jälkeen Carranza ryhtyi tukemaan Francisco Maderoa, joka johti Díazin syrjäyttämiseen tähdännyttä liikettä.


title: Venustiano Carranza

text: Vaikka Carranza liittyi Díazin vastaiseen vallankumoukseen vasta viime hetkellä, Madero nimitti hänet kapinahallituksensa sotaministeriksi. Kapinapäälliköt Pancho Villa ja Pascual Orozco eivät hyväksyneet tätä. Voittoisan Ciudad Juárezin taistelun jälkeen Carranza pääsi osallistumaan neuvotteluihin, joissa Díaz suostui luopumaan vallasta. Maan johtoon tullut Madero nimitti Carranzan 1911 tämän tavoittelemalle paikalle Coahuilan kuvernööriksi. Carranza suhtautui kuitenkin pidättyväisesti Maderon suunnittelemiin uudistuksiin ja piti häntä liian heikkona johtajana.


title: Venustiano Carranza

text: Kun kenraali Victoriano Huerta syrjäytti ja teloitutti Maderon helmikuussa 1913, Carranza ryhtyi johtamaan Huertan vastaista kapinaa. Carranza joutui aluksi pakenemaan maan luoteisosaan. Hän laati ja julkisti 26. maaliskuuta niin sanotun Guadalupen suunnittelman ("Plan de Guadalupe"), jossa vaadittiin perustuslaillisen hallinnon palauttamista Meksikoon. Hän onnistui vähitellen rakentamaan itselleen kunnon armeijan (nk. perustuslaillinen armeija), ja liittoutui Emiliano Zapatan sekä Álvaro Obregónin kanssa, jotka johtivat itsenäisesti syntyneitä kapinaliikkeitä maan muissa osissa. Carranzan johtama kapinahallitus sääti lakeja ja painoi rahaa hallitsemallaan alueella. Obregónin, Pablo González Garzan ja Pancho Villan hyökätessä pääkaupunkiin eri suunnista Huerta kukistui elokuussa 1914. Liittouma kuitenkin hajosi saman tien Carranzan otettua vallan Obregónin tuella, ja Villan ja Zapatan yhtyneet armeijat jatkoivat nyt sotaa heitä vastaan. Seuraavina vuosina Carranza joutui useaan kertaan pakenemaan Méxicosta Veracruziin, mutta hän hallitsi maan tärkeimpiä satamia saaden siten enemmän tuloja kuin kilpailijansa ja pääsi Obregónin ansiosta vähitellen sisällissodassa niskan päälle. Villa ja Zapata joutuivat perääntymään, ja lokakuussa 1915 Yhdysvallat tunnusti Carranzan hallituksen.


title: Venustiano Carranza

text: Carranzan hallinnolla oli jännittyneet välit Yhdysvaltoihin. Hän vastusti Yhdysvaltain joukkojen vuonna 1914 suorittamaa Veracruzin miehitystä. Villan joukkojen hyökättyä Yhdysvaltojen puolelle Carranza joutui vuonna 1916 päästämään kenraali John J. Pershingin johtaman amerikkalaisen armeijan Meksikon alueelle jahtaamaan Villaa, mikä ei kuitenkaan johtanut tulokseen. Maiden välejä kiristi myös niin sanottu Zimmermann-sähke, jolla Saksa yritti yllyttää Meksikon sotaan Yhdysvaltoja vastaan. Carranza kuitenkin piti Meksikon puolueettomana ensimmäisessä maailmansodassa. Vuonna 1918 hän ärsytti Yhdysvaltoja pyrkiessään siirtämään Meksikon öljyvarat kotimaiseen omistukseen.


title: Venustiano Carranza

text: Carranza kannatti poliittisia uudistuksia, mutta ei sosiaalisia mullistuksia niin kuin Villa ja Zapata. Hän kutsui koolle kansalliskokouksen säätämään uutta perustuslakia. Carranza toivoi lähinnä uudistettua versiota vuoden 1857 perustuslaista, mutta vuonna 1917 hyväksytystä perustuslaista tuli kuitenkin selvästi radikaalimpi. Se sisälsi mainintoja uudesta työlainsäädännöstä, maareformista ja luonnonrikkauksien säilyttämisestä kansallisessa omistuksessa. Carranza hyväksyi nämä linjaukset vain vastentahtoisesti. Perustuslain astuttua voimaan hänet valittiin 1. toukokuuta 1917 virallisesti presidentiksi, mutta hän ei aktiivisesti pyrkinyt toteuttamaan siinä edellytettyjä reformeja, mikä johti monien pettymiseen ja aiheutti sosiaalisia levottomuuksia. Villan ja Zapatan johtamat kapinallisetkin aiheuttivat yhä harmeja. Carranzan luovuttua yhä selvemmin lupaamastaan uudistuspolitiikasta Zapatan kannatus näytti jälleen lisääntyvän, mutta huhtikuussa 1919 Carranza sai hänet murhautettua salajuonen avulla.


title: Venustiano Carranza

text: Carranzan presidenttikauden oli määrä päättyä joulukuussa 1920, ja hän päätti järjestää seuraajakseen Ignacio Bonillasin, jota uskoi voivansa ohjailla. Kun Carranzan aiempi liittolainen kenraali Obregón päätti myös asettua ehdolle presidentiksi, Carranza pyrki kaikin tavoin murskaamaan hänet ja hänen kannattajansa. Huhtikuussa 1920 Obregón nousi kapinaan, sai armeijan tuekseen ja marssi Méxicoon, jolloin Carranza joutui jälleen kerran pakenemaan hallituksineen pääkaupungista. Matkalla Veracruziin hänen junaansakin hyökättiin ja hän pakeni muutaman tukijansa kanssa ratsain vuorille. Kenraali Rodolfo Herrera otti Carranzan vastaan Tlaxcalantongossa, mutta pettikin hänet: Herreran sotilaat ampuivat Carranzan ja tämän lähimmät miehet sänkyihinsä näiden nukkuessa toukokuun 20. ja 21. päivän välisenä yönä. Presidentiksi tultuaan Obregón asetti Herreran syytteeseen, mutta hänet vapautettiin, sillä Carranzan kuolemaan oltiin lähinnä tyytyväisiä.


title: Carlo Rosselli

text: Carlo Rosselli (16. marraskuuta 1899 Rooma – 9. kesäkuuta 1937 Bagnoles-de-l’Orne) oli italialainen sosialisti ja antifasisti. Hänet tunnettiin reformistisen niin sanotun liberaalisosialismin teoreetikkona sekä antifasistisen Giustizia e Libertà -järjestön perustajana.


title: Carlo Rosselli

text: Rosselli syntyi Roomassa varakkaaseen juutalaisperheeseen. Hän varttui ja kävi koulunsa Firenzessä. Hän opiskeli poliittisia tieteitä Firenzen yliopistossa ja valmistui vuonna 1921. Roselli jatkoi opintojaan lakitieteen parissa ja valmistui kahta vuotta myöhemmin Sienan yliopistosta. Hän oli opiskeluaikoinaan aktiivisesti mukana vasemmistolaisessa ja fasismin vastaisessa toiminnassa.


title: Carlo Rosselli

text: Vuonna 1927 Rosselli tuomittiin arestiin Liparin saarelle hänen oltuaan järjestämässä tunnetun sosiologin ja antifasistin Filippo Turatin pakoa Ranskaan. Rossellin lisäksi Turatia oli avustanut muun muassa myöhemmin Italian presidentiksi noussut Sandro Pertini. Heinäkuussa 1929 Rosselli pakeni saarelta Tunisiaan, josta hän jatkoi Ranskaan. Siellä Rosselli oli perustamassa useiden muiden Italian poliittisten pakolaisten kanssa antifasistista Giustizia e Libertà -järjestöä. Hän julkaisi vuonna 1930 ainoaksi jääneen teoksensa, joka sisälsi muun muassa kritiikkiä marxismia kohtaan sekä jyrkkää stalinismin ja Kolmannen internationaalin arvostelua. Italian radikaali vasemmisto tyrmäsi Rossellin ajatukset täysin, maan tunnetuimman kommunistin Palmiro Togliattin mielestä hänen liberaalisosialismillaan ei ollut mitään tekemistä työväenluokan kanssa.


title: Carlo Rosselli

text: Saksassa vuonna 1933 tapahtuneen natsien valtaannousun jälkeen Giustizia e Libertà muuttui jyrkempään, jopa aseelliseen suuntaan fasismin vastustamisessa. Heinäkuussa 1936 syttyi Espanjan sisällissota, johon Rosselli osallistui tasavaltalaisten joukoissa italialaista vapaaehtoisista kootun niin sanotun Matteottin pataljoonan riveissä. Joukko-osastossa oli mukana maltillisten sosialistien ja liberaalien lisäksi anarkisteja ja kommunisteja. Haavoituttuaan Rosselli palasi Ranskaan keväällä 1937.


title: Carlo Rosselli

text: Kesäkuussa 1937 Rosselli oli toipumassa Bagnoles-de-l’Ornen kylpyläkaupungissa. Kesäkuun 9. päivänä Rossellin vieraana oli hänen Nello-veljensä. Saman päivän iltana ranskalainen La Cagoule -fasistijärjestö hyökkäsi veljeksiä vastaan ja molemmat puukotettiin hengiltä. Iskun toimeenpanija oli Italian ulkoministeri Galeazzo Ciano.


title: Carlo Rosselli

text: Carlo Rossellin kohtalo toimi innoittajana hänen serkkunsa Alberto Moravian romaanille "Il conformista" (1947). Kirjassa päähenkilö professori Quaddrina murhaa Rossellin. Vuonna 1970 romaanin pohjalta valmistui samanniminen Bernardo Bertoluccin ohjaama elokuva, jota Suomessa on esitetty nimellä "Fasisti".


title: Bagnoles-de-l'Orne-Normandie

text: Bagnoles-de-l'Orne-Normandie on kunta Pohjois-Ranskassa Ornen departementissa Normandian alueella.


title: Bagnoles-de-l'Orne-Normandie

text: Kunta muodostettiin 1. tammikuuta 2016 kun kaksi kuntaa Bagnoles-de-l'Orne ja Saint-Michel-des-Andaines yhdistyivät.


title: Bagnoles-de-l'Orne-Normandie

text: Bagnoles-de-l'Orne on suosittu lomanviettopaikka, joka on tunnettu kylpylästään, kasinostaan sekä art deco -tyylisestä arkkitehtuuristaan. Paikkakunnan kuumia lähteitä on hyödynnetty jo keskiajalta lähtien.


title: Bagnoles-de-l'Orne-Normandie

text: Bagnoles-de-l’Ornen kylpylässä on aikojen kuluessa vieraillut useita hallitsijoita, poliitikkoja ja muita merkkihenkilöitä, kuten Romanian, Montenegron ja Kreikan kuninkaallisia, Alexandre Dumas vanhempi, marsalkka Pétain, Georges Pompidou ja Jacques Chirac. Vuonna 1937 fasistinen La Cagoule -järjestö murhasi Bagnoles-de-l’Ornen kylpylässä Espanjan sisällissodassa saamiaan vammoja hoidattaneen italialaisen sosialistin Carlo Rossellin. Samassa hyökkäyksessä sai surmansa myös hänen veljensä Nello Rosselli.


title: Lipari

text: Lipari (sisiliaksi: "Lipari"), antiikin Lipara (, lat.) on Italiaan kuuluva saari ja samanniminen kunta Tyrrhenanmerellä. Se on Liparisaarten suurin saari ja sijaitsee noin 30 kilometriä Sisilian rannikosta pohjoiseen. Liparin pinta-ala on 37,6 km² ja asukkaita on vajaat 13 000. Se on yksi seitsemästä Etnan ja Vesuviuksen välillä sijaitsevasta tuliperäisestä saaresta. Saaren keskus Liparin kaupunki.


title: Lipari

text: Liparin saari on asutettu jo esihistoriallisella kaudella viimeistään noin 5000 eaa. Antiikin aikana saari tunnettiin alun perin nimellä "Meligunis" (), mikä oli todennäköisesti peräisin kreikkalaista siirtokuntaa edeltäneeltä ajalta. Myöhemmin saari sai nimen "Lipara". Kreikkalaiset asuttivat saaren noin vuonna 580–577 eaa. Saaren polis eli kaupunkivaltio Lipara oli Knidoksesta ja Rhodokselta tulleiden doorilaisten perustama. Siirtokunta kukoisti merenkulun kannalta edullisen sijaintinsa sekä tuliperäisyyden vuoksi hedelmällisen maaperänsä ansiosta. Saarelta kaivettiin myös alunaa, mikä oli myös tuliperäisyyden ansiota. Lipara oli välillä Karthagon vallassa. Roomalaiset valtasivat sen vuonna 252/251 eaa.


title: Lipari

text: Liparin tulivuori on viimeksi purkautunut 400-luvulla. Antiikin ajan jälkeen saarta ovat pitäneet hallusaan muun muassa arabit, saraseenit sekä osmanit. Liparin merkittävimpiä nähtävyyksiä on Kaarle V:n aikainen Liparin kaupungin linnoitus Castello eli La Cittade, joka on rakennettu kaupungin antiikin aikaisen akropoliin paikalle, sekä sitä ympäröivä vanhakaupunki.


title: Lipari

text: 1930–1940-luvuilla Lipari toimi karkotuspaikkana, jonne Italian diktaattori Mussolini lähetti poliittisia vankeja. Saarella olivat arestissa muun muassa Curzio Malaparte sekä Carlo Rosselli.


title: Blek le Rat

text: Blek le Rat (virallinen nimi Xavier Prou, syntynyt 1952) oli yksi Pariisin ensimmäisiä graffititaiteilijoita ja merkittävä vaikuttaja etenkin 1980- ja 1990-lukujen eurooppalaisessa katutaiteessa. Hän oli myös sapluunatekniikalla toteutettujen graffitin pioneeri. Toinen tästä tekniikasta kuuluisaksi tullut graffitaiteilija on englantilainen Banksy, joka on saanut vaikutteita Blek le Ratilta.


title: Blek le Rat

text: Nimi Blek le Rat tulee italialaisesta sarjakuvakirjasta Blek le Roc. Sana "rat" (rotta) on anagrammi sanasta "art" (taide). Xavier Prou aloitti vuonna 1981 maalaamalla rottia Pariisin kaduille. Rottaa hän kuvaili tuolloin kaupungin ainoaksi vapaaksi eläimeksi, joka levittää ruttoa eteenpäin, aivan kuten katutaidekin.


title: Donald William Wuerl

text: Donald William Wuerl (s. 12. marraskuuta 1940 Pittsburgh, Pennsylvania) on yhdysvaltalainen roomalaiskatolinen arkkipiispa ja yksi katolisen kirkon kardinaaleista. Hänet vihittiin papiksi Pittsburghin hiippakuntaan 17. joulukuuta 1966 ja nimitettiin Seattlen arkkihiippakunnan vihkipiispaksi sekä Rossmarkaeumin titulaaripiispaksi 30. marraskuuta 1985. Piispaksi konsekroinnin suoritti 6. tammikuuta 1986 paavi Johannes Paavali II, jota avustivat Agostino Casaroli ja Bernardin Gantin.


title: Donald William Wuerl

text: Wuerl sai 11. helmikuuta 1988 nimityksen Pittsburghin piispaksi, jonka virkaan hänet asetettiin 12. helmikuuta. Hänet nimitettiin 16. toukokuuta 2006 Washingtonin arkkipiispaksi ja asetettiin uuteen virkaansa 22. kesäkuuta. Wuerl ylennettiin kardinaaliksi 20. marraskuuta 2010, jolloin hänet nimitetettiin San Pietro in Vincolin kardinaalipapiksi. Hänet asetettiin tähän virkaan 8. toukokuuta 2011.


title: Donald William Wuerl

text: Wuerl osallistui vuoden 2013 konklaaviin.


title: Francesco Coccopalmerio

text: Francesco Coccopalmerio (s. 6. maaliskuuta 1938 San Giuliano Milanese) on italialainen roomalaiskatolinen arkkipiispa ja yksi kirkon kardinaaleista. Hänet vihittiin papiksi Milanon arkkihiippakuntaan 28. kesäkuuta 1962 ja nimitettiin sen vihkipiispaksi sekä Coelianan titulaaripiispaksi 8. huhtikuuta 1993. Piispaksi vihkiminen seurasi 22. toukokuuta. Pääkonsekraattorina toimi Carlo Maria Martini, jota avustivat Attilio Nicora ja Giovanni Giudici.


title: Francesco Coccopalmerio

text: 15. helmikuuta 2007 Coccopalmerio sai nimityksen paavillisten lainsäädäntötekstien neuvoston puheenjohtajaksi ja Coelianan titulaariarkkipiispaksi. 18. helmikuuta 2012 hänet nimitettiin San Giuseppe dei Falegnamin kardinaalidiakoniksi. Hänet asetettiin virkaansa 26. huhtikuuta 2012, ja hän luopui tehtävistään 28. helmikuuta 2013.


title: Francesco Coccopalmerio

text: Kesäkuussa 2017 hänen sihteerinään toimineen papin asunnossa pidettiin ”huumehuuruisiksi homobileiksi” luonnehditut juhlat, jotka päättyivät Vatikaanin poliisin tekemään ratsiaan. Asunnosta tavattiin huumeita käyttäviä miehiä, jotka harrastivat keskenään seksiä.


title: Missi Pyle

text: Andrea Kay ”Missi” Pyle (s. 16. marraskuuta 1972 Houston, Texas, Yhdysvallat) on yhdysvaltalainen näyttelijä ja laulaja. Hän on esiintynyt useissa elokuvissa mukaan lukien "The Artist", "Dodgeball – boltsit pelissä", "Big Fish", "Aina eka kerta", "Jali ja suklaatehdas" ja "". Hän on esiintynyt myös useissa televisiosarjoissa mukaan lukien "Hulluna sinuun", "Frendit", "Heroes", "Miehen puolikkaat", "Frasier", "Kovan onnen kundi" ja "Tyhjätaskut".


title: Allen Henry Vigneron

text: Allen Henry Vigneron (s. 21. lokakuuta 1948 Mount Clemens) on yhdysvaltalainen roomalaiskatolinen arkkipiispa. Hänet vihittiin papiksi Detroitin arkkihiippakuntaan 26. heinäkuuta 1975 ja nimitettiin sen vihkipiispaksi sekä Sault Sainte Marie in Michiganin titulaaripiispaksi 12. kesäkuuta 1996. Piispaksi konsekroinnin suoritti 9. heinäkuuta Adam Joseph Maida, jota avustivat James Aloysius Hickey ja Edmund Casimir Szoka.


title: Allen Henry Vigneron

text: 10. tammikuuta 2003 Vigneron sai nimityksen Oaklandin koadjuuttoripiispaksi, jonka virkaan hänet asetettiin 26. helmikuuta. Hänestä tuli Oaklandin piispa 1. lokakuuta 2003. 5. tammikuuta 2009 hänet nimitettiin Detroitin arkkipiispaksi ja Cayman-saarten superioriksi. 28. tammikuuta hänet asetettiin virkaansa Detroitin arkkipiispana.


title: Worried Life

text: Worried Life on kokoelma-albumi yhdysvaltalaisen bluespianisti ja –laulaja-lauluntekijä Memphis Slimin tuotannosta. Kokoelma on vuodelta 1990 ja alkuperäisäänitteet on remasteroitu digitaalisesti.


title: Worried Life

text: Levymerkki on ROOTS ja albumi on ilmestynyt sekä LP-levynä (RTS 113013),  C-kasettina (RTS 43013) että CD-levynä (RTS 33013). Julkaisulisenssi on saatu yhtiöltä Phonoco International Ltd. LP-levyjä on valmistettu EY:n alueella ja editiosta ja jakelusta on vastannut Movieplay SA.


title: Worried Life

text: Kannen valokuvan on toimittanut Michael Ochs ja esittelytekstin Memphis Slimin urasta on laatinut Herman van der Horst.


title: Worried Life

text: Sivu 1 (Kesto 28:03)


title: Memphis Slim

text: Memphis Slim (oik. Peter Chatman, 3. marraskuuta 1916 Memphis, Yhdysvallat – 25. helmikuuta 1988 Pariisi, Ranska) oli bluespianisti ja -laulaja-lauluntekijä, jonka ura kesti yli 47 vuotta. Pitkän uran lisäksi hän oli yksi taloudellisesti menestyneimmistä afroamerikkalaisista bluesmuusikoista. Hänen tunnetuin kappaleensa on "Everyday I Have the Blues".


title: Memphis Slim

text: Hänen varhaisia musiikillisia esikuviaan oli Roosevelt Sykes, ja tämän inspiroimana hänkin aloitti kahdeksanvuotiaana pianonsoiton. Taitojen kehityttyä hän esiintyi Memphisissä yhdessä rumpalin kanssa 1,25 dollarin tuntipalkalla.


title: Memphis Slim

text: Vuonna 1939 hän muutti Chicagoon, missä hän tutustui Big Bill Broonzyyn ja tämän muusikkoystäviin, joihin kuuluivat mm. Jazz Gillum, Tampa Red ja Washboard Sam. Ryhmän jäsenet kirjoittivat lauluja itselleen ja toisilleen, soittivat toistensa levytyksillä ja ylipäänsä hallitsivat 1930-luvun blueskenttää Chicagossa.


title: Memphis Slim

text: Vuonna 1940 hän otti käyttöön kotipaikkaansa sekä (pitkää ja) laihaa olemustaan kuvaavan taiteilijanimen Memphis Slim, koska hän siirtyi RCA-levy-yhtiölle ja aikaisempi sopimus toisen yhtiön kanssa oli vielä voimassa. Hän sai kaksinkertaisen hitin singlellä "Beerdrinkin’ Woman" / "Grinder Man".


title: Memphis Slim

text: Toisen maailmansodan loppua kohti Chicagon bluestyyli oli muuttumassa raaemmaksi Etelästä tulleiden siirtolaisten myötä, ja samalla sähköiset vahvistimet yleistyivät. Memphis Slim sopeutti tyyliään muutosta vastaavaksi rhythm and bluesiksi ja kierteli erilaisten yhtyekokoonpanojen kanssa, joiden nimenä oli tavallisesti The Houserockers. Hän teki R&B-singlejä, jotka eivät yleensä menestyneet.


title: Memphis Slim

text: Vuonna 1948 hän sai kuitenkin hitin kappaleella "Messin’ Around".


title: Memphis Slim

text: Vuonna 1949 hän teki tunnetuimman kappaleensa "Everyday I Have the Blues", josta on muodostunut kaikkien aikojen soitetuimpia bluesklassikoita. Jo vuonna 1950 kappale oli suuri hitti Jill Williamsin ja Count Basien yhtyeen versiona. Pitkälti tämän kappaleen ansiosta Memphis Slimin kerrotaan maininneen, että hänen saamansa tekijänpalkkiot olivat jopa 0,6 miljoonaa dollaria vuodessa.


title: Memphis Slim

text: Hittikappaletta seurasivat niin ikään hyvin menestyneet "Mother Earth" (1950) ja "Wish Me Well" (1954). 1950-luvun loppua kohden hänen suosionsa R&B-laulajana kotimaansa afroamerikkalaisen väestön keskuudessa alkoi kuitenkin hiipua. Hän seurasi Big Bill Broonzyn onnistunutta esimerkkiä ja muutti tyylinsä folk-bluesiksi saaden näin uuden yleisön etenkin eurooppalaisten keskuudesta.


title: Memphis Slim

text: Vuonna 1960 hänellä oli ensimmäinen levytyssessionsa Lontoossa brittibluesin pioneeri Alexis Kornerin kanssa, ja 1962 hän muutti vakituisesti Eurooppaan ensimmäisten yhdysvaltalaisten bluesartistien joukossa. Hän sopeutui eurooppalaisen yleisönsä käsitykseen, jonka mukaan blues miellettiin akustiseksi folkmusiikiksi ja alkoi esiintyä sooloartistina. Hän esiintyi mm. lukuisilla festivaaleilla ja teki kymmenittäin levyjä. Hän asui Pariisissa, mutta hänellä oli asunnot myös aikaisemmissa asuinpaikoissaan Memphisissä ja Chicagossa.


title: Memphis Slim

text: Memphis Slim kuoli 25. helmikuuta 1988 Pariisissa sydänkohtaukseen.


title: Catedral de la Santísima Concepción

text: Catedral de la Santísima Concepción on katolinen katedraali Concepciónin kaupungissa Chilessä.


title: Soukainen

text: Soukainen voi tarkoittaa seuraavia asioita:


title: Saarenputaan silta

text: Saarenputaan silta tai Saarenputaan Vaskurin raittisilta Rovaniemellä on vuonna 1925 valmistunut teräsbetoninen holvisilta. Jäämerentie Rovaniemeltä Liinahamariin, myöhemmin valtatie 4, kulki sillan kautta vuoteen 1965 asti. Sillasta tuli museosilta vuonna 1982, ja se on nykyään ainoastaan kevyen liikenteen käytössä.


title: Saarenputaan silta

text: Saarenputaan sillan ainoa aukko on 10 metriä leveä. Holvin jännemitta on 10 metriä ja sillan kokonaispituus 16 metriä. Sillalle jää hyötyleveyttä 4,8 metriä.


title: Saarenputaan silta

text: Saarenputaan silta on ainoa Jäämerentien silta, joka säästyi tuholta toisessa maailmansodassa. Silta ja Inarin Magneettimäki ovat Jäämerentien tiehistorialliset kohteet, jotka sisältyvät Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Saarenputaan silta

text: Entisen Rovaniemen maalaiskunnan suurin taajama Saarenkylä sijaitsee Kemijoen saaressa, jonka erottaa mantereesta kapea Saarenpudas-niminen pudas. Betonisillan paikalla oli aikaisemmin matala puusilta, Vaskurin silta. Vaskisepän mukaan nimetty silta joutui keväisin tulvaveden valtaamaksi, ja uuden, korkeamman sillan suunnittelu aloitettiin jo vuonna 1916. Suunnittelijaksi valittiin insinööri Olli Martikainen. Sillan rakentaminen päästiin aloittamaan vasta vuonna 1924, ja se valmistui seuraavana vuonna.


title: Autobahn A5 (Sveitsi)

text: Autobahn A5 on moottoritie läntisessä Sveitsissä.


title: Autobahn A5 (Sveitsi)

text: A5 on osa kansallista valtatietä N5 (), joka kulkee Juravuoriston itäpuolisten suurten järvien (Neuchâtelinjärvi ja Bieljärvi) länsipuolitse, vuoriston ja järvien välistä. Moottoritie A5 alkaa moottoritieltä A1 Yverdonissa ja päättyy samalle tielle Solothurnin itäpuolella, Bernin pohjoispuolella.


title: Autobahn A5 (Sveitsi)

text: A5-moottoritien rakentaminen on kesken: Bieljärven länsipuoli (Le Landeron – Biel, noin 20 km) on moottoriliikennetietä ja osin maantietä.


title: Autobahn A5 (Sveitsi)

text: Autobahn A5 kulkee Vaud'n, Neuchâtelin, Bernin ja Solothurnin kantonien alueella.


title: Autobahn A5 (Sveitsi)

text: Biel/Biennessä on menossa ohitustiehanke, jossa A5 rakennetaan kulkemaan kaupungin itä- ja eteläpuolitse suurelta osin tunnelissa. Itäpuolinen tunnelihanke (4,9 km) on alkanut vuonna 2007 ja päättyy suunnitelmien mukaan vuonna 2017. Eteläinen ohitustie (6,7 km) on tarkoitus toteuttaa vuosina 2019–28. Hankkeiden kustannusarvio on yhteensä 2,9 mrd CHF.


title: Moby Lines

text: Moby Lines (Moby Lines S.p.A.) on italialainen laivayhtiö, joka operoi 13 aluksellaan Italian ja Ranskan alueella. Yhtiö perustettiin vuonna 1959 nimellä Navigazione Arcipelago Maddalenino (Navarma).


title: Moby Lines

text: Moby Linesin reitit kulkevat muun muassa Elbaan, Sardiniaan ja Korsikaan.


title: Moby Lines

text: Vuonna 2006 Moby Lines osti Lloyd Sardegnan. Moby Linesin alusten kylkiin on maalattu "Looney Tunes" -animaatiohahmoja.


title: Moby Lines

text: Navarma perustettiin vuonna 1959. Yhtiö aloitti liikennöinnin Sardiniasta rannikon saariin pienellä Tanskasta ostetulla "M/S Maria Maddalena" -lautalla. Vuonna 1966 yhtiö osti toisen lautan, "M/S Bonaficion", ja aloitti liikennöinnin Sardinian ja Korsikan välillä. Yhtiö hankki seuraavan autolauttansa vuonna 1967 ja aloitti liikennöinnin manner-Italian satamiin.


title: Moby Lines

text: Ensimmäinen Moby-etuliitettä käyttänyt laiva oli vuonna 1982 Townsend Thoresenilta ostettu autolautta, joka sai uuden nimen "M/S Moby Blue". Alus oli kaksi kertaa suurempi kuin Navarman siihen asti suurin alus. Vuoteen 1988 mennessä Navarma hankki vielä neljä suurempaa autolauttaa, joiden kaikkien nimen alussa oli Moby. Laivoilla yhtiö aloitti uusia reittejä manner-Italiaan.


title: Moby Lines

text: Vuonna 1991 yhtiön laiva M/S Moby Prince oli osallisena toisen maailmansodan jälkeisen Italian suurimassa laivaonnettomuudessa, jossa laiva törmäsi ankkurissa olleeseen öljytankkeriin ja 140 ihmistä kuoli.


title: Moby Lines

text: 1990-luvun alussa yhtiö osti lisää käytettyjä autolauttoja ja korvasi niillä 1980-luvulla ostetut laivat. Samoihin aikoihin yhtiön nimeksi tuli Moby Lines. Vuodesta 1996 eteenpäin yhtiön laivaston koko on kasvanut yhtiön hankkiessa uusia suurempia ja nopeampia lauttoja, kuten uutena Daewoo Shipbuilding & Heavy Machineryltä tilatut Moby Wonder, Moby Freedom ja Moby Aki. Vuonna 2003 yhtiö teki sopimuksen Warner Brosin kanssa laivojensa maalaamisesta "Looney Tunesin" hahmoilla. "Looney Tunes" -teemainen väritys oli kuitenkin vain suuremmissa laivoissa, pienemmissä laivoissa oli yksinkertaisempi väritys tai Moby Linesin valaslogo.


title: Haarajoen museosilta

text: Haarajoen museosilta Joensuun Tuupovaarassa on vuonna 1926 valmistunut teräsbetoninen ulokepalkkisilta, joka on ollut museosilta vuodesta 1982 lähtien.


title: Haarajoen museosilta

text: Haarajoen ylittävän sillan paikka on ikivanha kulkuväylä. Ensimmäinen puuarkkujen varaan rakennettu silta paikalle valmistui 1820-luvun alussa, kun Huhtilampi–Kovero-tie valmistui. Suomi oli 1920-luvulla autoistumassa, ja se loi koko maassa painetta laajaan tie- ja siltarakenteiden uusimiseen. Maan hallituksen mukaan betonisiltoja tuli rakentaa ”koneellista liikennettä silmälläpitäen”.


title: Haarajoen museosilta

text: Sillan kautta kulkenut tie puusiltoineen on rakennettu 1800-luvun alussa, nykyään tie on seututie 495. Ulokepalkkisillan suunnittelija on TVH:n siltaosaston päällikkö, insinööri Harald Backman. Sillan kansi on kivetty. Haarajoen sillasta tuli museosilta uuden sillan valmistuttua vuonna 1982.


title: Haarajoen museosilta

text: Kokonaispituudeltaan 31-metrisessä sillassa on kolme aukkoa, keskiaukon jännemitta on 18 metriä, aukkomitta on 16,7 metriä. Sillan hyötyleveys on 4,9 metriä.


title: Haarajoen museosilta

text: Ulokepalkkisiltoja rakennettiin paljon 1920-luvulla, ja Tie- ja vesirakennushallitus teki niistä tyyppipiirustuksetkin. Haarajoen museosilta kuuluu Museoviraston inventoimiin valtakunnallisesti merkittäviin rakennettuihin kulttuuriympäristöihin teemakohteessa "museosilta".


title: Isopökkelökehrääjä

text: Isopökkelökehrääjä ("Nyctibius grandis") on pökkelökehrääjiin kuuluva lintulaji. Sitä tavataan laajalta alueelta Keski- ja Etelä-Amerikasta.


title: Isopökkelökehrääjä

text: Isopökkelökehrääjä on suurikokoisin kehrääjälinnuista ja voi kasvaa 48–60 cm pitkäksi. Ruumiinrakenteeltaan laji on suuripäinen ja pitkäpyrstöinen. Alalajin "N. g. guatemalensis" pyrstö ja siivet ovat pidemmät kuin nimialalajilla. Isopökkelökehrääjä on väritykseltään kauttaaltaan vaaleanharmaa mustin viiruin ja kuvioinnein. Vatsassa on valkoista. "N. g. guatemalensis" -alalaji on selästään ruskeampi kuin "N. g. grandis". Linnun silmät ovat suuret ja väriltään ruskeat tai oranssit.


title: Isopökkelökehrääjä

text: Isopökkelökehrääjää tavataan Meksikon eteläosista Boliviaan ja Brasiliaan asti ulottuvalta alueelta. Sen elinympäristöä ovat sademetsät ja metsät tyypillisesti alankomailla, mutta sitä on tavattu aina 2 900 metrin korkeudessa kasvavista metsistä. Laji viettää päivät nukkuen puiden oksilla ja on yöaktiivinen. Se saalistaa vaanimalla puiden oksilla ja syöksyy yllättäen saaliinsa kimppuun. Isopökkelökehrääjän ravintoa ovat pääasiassa lentävät hyönteiset, mutta se voi syödä myös pieniä lepakoita. Isopökkelökehrääjän pesimäkausi on kostealla kaudella, jonka ajankohta vaihtelee Keski- ja Etelä-Amerikassa. Pesä sijaitsee korkealla puussa kolossa tai oksanhaarukassa. Pesä on risuista rakennettu litteähkö alusta. Naaras munii tyypillisesti yhden valkoisen ja tummapilkullisen munan. Sekä koiras- että naarasisopökkelökehrääjät hautovat munia ja ruokkivat poikasia.


title: James Aloysius Hickey

text: James Aloysius Hickey (11. lokakuuta 1920 – 24. lokakuuta 2004) oli yhdysvaltalainen roomalaiskatolinen arkkipiispa ja yksi kirkon kardinaaleista. Hänet vihittiin papiksi Saginawin hiippakuntaan 15. kesäkuuta 1946 ja nimitettiin sen vihkipiispaksi sekä Taraquan titulaaripiispaksi 18. helmikuuta 1967. Piispaksi vihkiminen seurasi 14. huhtikuuta. Pääkonsekraattorina toimi John Francis Dearden, jota avustivat Stephen Stanislaus Woznicki ja Stephen Aloysius Leven.


title: James Aloysius Hickey

text: Hickey sai 1. maaliskuuta 1969 nimityksen Pontifical North American Collegen rehtoriksi. 5. kesäkuuta 1974 hänet nimitettiin Clevelandin piispaksi, jonka virkaan hänet asetettiin 16. heinäkuuta. Hän sai 17. kesäkuuta 1980 nimityksen Washingtonin arkkipiispaksi, ja tähän virkaan hänet asetettiin 5. elokuuta.


title: James Aloysius Hickey

text: Hickey sai ylennyksen kardinaaliksi 28. kesäkuuta 1988, jolloin hänet nimitettiin Santa Maria Madre del Redentore a Tor Bella Monacan kardinaalipapiksi. Hän jäi eläkkeelle 21. marraskuuta 2000.


title: Valtionraja

text: Valtionraja on maantieteellinen linja, joka määrittää valtion kansallisen alueen (maa-alueen, vesialueen ja ilmatilan) eli valtion toimivallan alueen. Yleensä valtionrajoja pyritään valvomaan. Joillakin valtioiden välisillä rajoilla, kuten Schengen-alueella, vartiointi on rajoitettua. Muut rajat ovat osittain tai täysin vartioituja ja ne voidaan ylittää laillisesti ainoastaan virallisissa rajanylityspaikoissa ja rajavyöhykettä voidaan vartioida. Joillekin rajoille, kuten kiistanalaisille alueille voidaan rakentaa puskurivyöhykkeitä.


title: Salainen ase

text: Salainen ase on suomalainen vakoiluelokuva vuodelta 1943. Se on ensimmäinen Fenno-Filmin kahdeksastatoista näytelmäelokuvasta. Jatkosodan aikana erittäin vaikeissa oloissa valmistunut teos kertoo useiden salanimien taakse verhoutuneesta vakoilijasta Toinista, joka joutuu vaikeaan valintatilanteeseen ihastuttuaan vastapuolella operoivaan mieheen.


title: Salainen ase

text: Teos on Fenno-Filmin vakoilutrilogian ensimmäinen osa, toinen on "Varjoja Kannaksella" ja kolmas "Hiipivä vaara".


title: Salainen ase

text: ”"Salainen ase" on puhdas jännityselokuva, joka omassa luokassaan kohoaa suorastaan kansainväliselle tasolle”, "Helsingin Sanomien" Paula Talaskivi hehkutti arviossaan.


title: Salainen ase

text: Useiden salanimien taakse kätkeytynyt Toini Salonen saapuu Suomeen ja matkaa Turusta Helsinkiin, missä hän ottaa pestin insinööri Rautavuoren sihteerinä tarkoituksenaan urkkia tämän salaisia piirustuksia. Suomen Vientipuun yövartija surmataan tuhopolton yhteydessä. Toimistopäällikkö Pulkkinen kertoo toimittaja Erkki Karille vartijan olleen hänen isänsä.


title: Salainen ase

text: Toinin pomo on muuan Rosenberg, jonka miehet yrittävät polttaa Yhdistyneiden Sahojen lautatarhan. Paikalta löytyy Toinin huivi, jonka ansiosta Erkki Kari pääsee Toinin jäljille. Hän kutsuu Toinin viettämään ravintolailtaa, myös Pulkkinen on mukana. Pulkkinen huomioi ristiriitaisuudet Toinin henkilöhistoriassa tämän kertoessa elämästään. Kari ja Toini ihastuvat toisiinsa.


title: Salainen ase

text: Vakoilijat tunkeutuvat Rautavuoren toimistoon. Toini on antanut heille kassakaapin numeroyhdistelmän. Hän tulee katumapäälle ja yrittää varoittaa insinööriä – liian myöhään. Konnat onnistuvat ryöstämään insinöörin piirustukset. Toiniin alkaa kohdistua yhä vahvempia epäluuloja. Käy myös ilmi, että Toini ja Pulkkinen ovat sisaruksia.


title: Salainen ase

text: Toini kertoo poliisille Karikosken sillan räjäytyssuunnitelmasta, poliisi tekee suunnitelmat tyhjiksi. Lopussa vakoilijat kaappavat Toinin ja yrittävät paeta, mutta jäävät kiinni Toinin ansiosta. Erkki Kari ja Toini kihlautuvat.


title: Salainen ase

text: Fenno-Filmi tuotti ensimmäisen elokuvansa poikkeuksellisen vaikeissa oloissa. Alun perin oli tarkoitus kertoa taistelevista sotilaista, jolloin kuvauslupa oli hankittava Päämajasta. Sitä ei herunut, joten elokuvan tapahtumat siirrettiin kotirintamalle. "Salaisen aseen" budjetti oli niukka, joten suuria filmitähtiä ei voitu käyttää. Eija Karapää oli postin työntekijä, jolla oli hieman kokemusta elokuvatyöstä.


title: Salainen ase

text: Eino Karin laboratorioon osui pommi 8. marraskuuta 1942, mutta "Salaisen aseen" raakafilmit säilyivät kuin ihmeen kaupalla. Sama pommikone jatkoi matkaansa kaakkoon ja pudotti pommin Helsingin Viiskulmassa sijainneen elokuvateatteri Tivolin edustalle. Pommi surmasi lastennäytännöstä poistuvaa yleisöä.


title: Salainen ase

text: "Salainen ase" sai hyvän vastaanoton. Sen juonta pidettiin johdonmukaisena ja jännityselokuvana se arvioitiin suorastaan ”kansainväliselle tasolle”. Ohjaajat saivat niin ikään kiitosta. Elokuvan tekotapaa pidettiin ”tuoreena ja rohkeana”. Negatiivista kritiikkiä elokuva sai lähinnä juonen epäuskottavuuksien osalta.


title: Salainen ase

text: "Salainen ase" on julkaistu DVD:nä yhdessä vakoilutrilogian muiden osien kanssa.


title: Tapinocaninus

text: Tapinocaninus (nimen merkitys: "”vaatimattomat kulmahampaat”") on sukupuuttoon kuollut permikaudella elänyt terapsidisuku. Sukuun luetaan yksi laji, "Tapinocaninus pamelae".


title: Tapinocaninus

text: "Tapinocaninus" oli suurikokoinen kasvinsyöjä tai kaikkiruokainen terapsidi, joka kuului Dinocephaliaan ja heimoon Tapinocephalidae. Sen kallo on noin 50 cm pitkä, ja kokonaispituus noin 3 metriä. Sen fossiileja on löydetty Etelä-Afrikasta.


title: Tapinocaninus

text: Cisneros "et al.", (2012):


title: Kun joulu on (Paula Koivuniemen albumi)

text: Kun joulu on on suomalaisen laulaja Paula Koivuniemen 15. marraskuuta 2013 julkaistu joululevy. Albumi sisältää kymmenen Koivuniemen itsensä valitsemaa joululaulua ja se on hänen ensimmäinen jouluaiheinen levynsä. Mukana on kaksi uutta sävellystä, "Ilon hetkiä" ja "Yhdessä". Kappaleet "Toive", "Tähti tähdistä kirkkain" ja "Enkeli" ovat saaneet uudet sovitukset. Levy myi kultaa alle kahdessa viikossa.Kaikki sovitukset Mika Toivanen.


title: Möykkysenjoen silta

text: Möykkysenjoen silta on vuonna 1926 valmistunut kiviholvisilta Ristijärvellä yhdystie 8890:n varrella. Kainuussa harvinaista tyyppiä olevasta kivisillasta tuli museosilta vuonna 1982. Sillan vierelle oli valmistunut 1980-luvulla uusi silta. Vanha silta entisöitiin vuosina 1982–1983.


title: Möykkysenjoen silta

text: Sillan holviaukko on 6 metriä leveä, ja sillan kokonaispituus on 13,9 metriä. Kannen hyötyleveys on 4,5 metriä.


title: Möykkysenjoen silta

text: Möykkysenjoen museosilta kuuluu Museoviraston inventoimiin valtakunnallisesti merkittäviin rakennettuihin kulttuuriympäristöihin teemakohteessa "museosilta".


title: Estemmenosuchidae

text:
Estemmenosuchidae on sukupuuttoon kuollut permikaudella elänyt Dinocephalia-alalahkoon kuuluva terapsidiheimo. Sen jäsenet olivat suuria kasvinsyöjiä tai kaikkiruokaisia eläimiä. Niiden kallo oli massiivinen ja päässä oli sarvimaisia ulokkeita.
Parhaiten tunnettuja heimon jäsenistä ovat "Estemmenosuchus"-sukuun luuluvat lajit. Muut tähän heimoon kuuluvat eläimet tunnetaan huonosti. Aikaisemmin omaksi suvuikseen luetut "”Anoplosuchus”" ja "”Zopherosuchus”" on nykyisin havaittu "Estemmenosuchus uralensis"-lajiin kuuluviksi. Suvut "Molybdopygus" ja "Parabradysaurus" tunnetaan vain huonostisäilyneistä fossiileista. Estemmenosuchidae heimon fossiileja on löydetty Venäjältä.


title: Olli Stålström

text: Olli Stålström (s. 13. kesäkuuta 1944 Lohja) on suomalainen kansalaisaktivisti. Hän on toiminut Setassa sen perustamisesta saakka ja mielenterveysyhdistys Helmin puheenjohtajana vuodesta 2011.


title: Olli Stålström

text: Stålström valmistui tietoliikennetekniikan ja tietokonetekniikan diplomi-insinööriksi Teknillisestä korkeakoulusta vuonna 1973. Sen jälkeen hän työskenteli Nokialla tietoliikennejärjestelmien aluevientipäällikkönä alueinaan Itä-Eurooppa, Afrikka ja Lähi-itä. Hän irtisanoutui työstä 1981 ja aloitti sosiologian opinnot Helsingin yliopistossa. Hän valmistui valtiotieteiden maisteriksi 1989.


title: Olli Stålström

text: Myöhemmin hän toimi tutkijana Kuopion yliopistossa ja väitteli yhteiskuntatieteiden tohtoriksi lääketieteen sosiologiasta vuonna 1997. Hänen väitöskirjansa käsitteli homoseksuaalisuuden sairausleiman loppumista. Stålström sai vuonna 1999 väitöskirjastaan syytteen solvauksesta, mutta Tampereen käräjäoikeus hylkäsi sen.


title: Olli Stålström

text: Viimeiset työvuotensa ennen eläkkeelle jäämistä Stålström työskenteli vartijana Helsingin Satamassa.


title: Olli Stålström

text: Nuorena Stålström kävi psykoanalyysissä homoutensa vuoksi ja yritti ”eheytyä”. Myöhemmin hän on kampanjoinut eheytysliikkeitä vastaan. Hän meni mukaan Setan toimintaan heti, kun se perustettiin, ja oli sen ensimmäisen hallituksen jäsen 1974–1976. Hän oli aktiivinen myös aidsin vastaisessa työssä ja työskenteli Aids-tukikeskuksessa tutkijana.


title: Olli Stålström

text: Stålström toimi "SETA-lehden" päätoimittajana 1976–1977. Hän on ollut myös perustamassa "FinnQueer"-verkkojulkaisua vuonna 2001 ja on sen vastaava toimittaja.


title: Olli Stålström

text: Stålström on sairastanut masennusta ja hän on toiminut mielenterveysyhdistys Helmin puheenjohtajana vuodesta 2011.


title: Olli Stålström

text: Stålström on myös Kallion seurakuntaneuvoston jäsen kaudella 2011–2014.


title: Luonnontiede ja tieteiskirjallisuus

text: Tieteiskirjallisuuden ja luonnontieteen suhde on ongelmallinen. Tieteelliset käsitykset ja tekniikan saavutukset voivat toimia lähtökohtina tai aineistona tieteiskirjailijan teoksille. Tieteiskirjallisuudesta on sen historian aikana toisinaan puhuttu eräänlaisena tieteen etuvartiona, joka ennakoi sen kehityskulkuja. Fyysikko Kari Enqvist on kuitenkin artikkelissaan ”Luonnontiede ja tieteiskirjallisuus” (1990) päinvastoin painottanut, että science fictionin yhteys tieteeseen on usein varsin vähäinen. Hänen mukaansa tieteiskirjallisuus voi liittyä pikemminkin näennäistieteisiin kuin luonnontieteeseen. Enqvistin mukaan tieteiskirjallisuudessa esitetty fysiikka ja tekniikka on ensisijaisesti mielikuvituksellista.


title: Luonnontiede ja tieteiskirjallisuus

text: Tieteiskirjallisuuden ero fantasiakirjallisuuteen nähdään ennen kaikkea niiden suhteessa luonnolliseen ja yliluonnolliseen. Fantasiakirjallisuus kuvaa usein mielikuvitusmaailmaa, kun taas science fictionin perusasetelmana on, että tapahtumat sijoittuvat todellisuuteen, vaikka se sijaitsisi esimerkiksi tulevaisuudessa. Fantasiassa taikuus on keskeistä, tieteiskirjallisuudessa sen sijaan tekniikka ja erilaiset keksinnöt, jotka ovat vielä meille tuntemattomia. Tieteiskirjallisuuden tapahtumaympäristö voisi siis olla todellinen esimerkiksi kaukaisessa tulevaisuudessa. Kaunokirjallisuuden kannalta tieteis- ja fantasiakirjallisuus ovat tapoja luoda kertomukselle nykytodellisuudesta poikkeavat puitteet, joiden avulla kirjailija käsittelee ihmistä ja ihmisyhteisön elämää.


title: Luonnontiede ja tieteiskirjallisuus

text: Myös viihteellinen tieteiskirjallisuus, esimerkiksi lasten ja nuorten scifi, kytkeytyy kuitenkin tiedekeskusteluun. Tietokirjailija Niklas Bengtssonin mukaan tieteen löyhäkin yleistajuistaminen on yksi tapa houkutella nuoret lukijat kiinnostumaan tieteestä ja tiedekeskustelun seuraamisesta.


title: Lattanat

text: Lattanat (Tricladida) ovat laakamatojen (Platyhelminthes) värysmatoihin (Turbellaria) kuuluva lahko. Lattanoiden ruumis on jaokkeeton ja eläin on kaksikylkinen. Lattanoilla ei ole verenkiertoa eli niiltä puuttuvat sydän ja verisuonet. Suoleen johtaa vain suuaukko, kuten muillakin värysmadoilla. Lattanat elävät kosteissa, vesipitoisissa ympäristöissä, kivien alla.


title: Wallander: Surulintu

text: Surulintu on Wallander-elokuvasarjan 32. ja viimeinen elokuva. Se ilmestyi suoraan DVD-levynä Ruotsissa lokakuussa 2013 ja Suomessa saman vuoden marraskuussa. Elokuvassa joulun lähestyessä Kurt Wallander on ratkaisun edessä: pian hänen olisi kerrottava kaikille sairaudestaan ja luovuttava poliisin työstä.


title: Wallander: Surulintu

text: Moviezinen arvostelija pitää elokuvaa tusinadekkarina, jossa Wallanderin sairastuminen ja yksityiselämä ovat huomattavasti mielenkiintoisempia kuin tutkittavana oleva rikos.


title: Operaatio Talvimyrsky

text: Operaatio Talvimyrsky (saks. Unternehmen Wintergewitter) oli toisessa maailmansodassa saksalaisten epäonnistunut yritys vapauttaa Saksan 6. armeija Stalingradin motista. Neuvostoliiton onnistuttua motittamaan saksalaiset Stalingradiin Operaatio Uranuksessa, Erich von Mansteinin komentaman Donin armeijaryhmän, joka koostui neljästä panssaridivisioonasta, kuudesta jalkaväkidivisioonasta, yhdestä Luftwaffen divisioonasta ja romanialaisten osastojen rippeistä, tehtävänä oli vastahyökkäyksellä vapauttaa Friedrich Pauluksen 6. armeija. Vaikka nämä joukot eivät olleet vielä kunnolla asemissa, von Manstein aloitti hyökkäyksen heti yllättääkseen edessään olevat neuvostojoukot. Hän myös halusi hyökätä rintaman lounaispuolelta pikemmin kuin edetä suoraa tietä Stalingradiin, sillä hän arveli näin pystyvänsä iskemään heikompien venäläisosastojen kimppuun.


title: Operaatio Talvimyrsky

text: Operaatio Talvimyrskyksi nimetty hyökkäys käynnistyi 12. joulukuuta ja onnistui yllättämään venäläiset. Kenraali Hermann Hothin johtaman 4. panssariarmeijan joukot pääsivät noin 50 kilometrin päähän Stalingradista. Hoth vetosi Paulukseen, jotta tämä vetäytyisi Stalingradista ja hyökkäisi kaikilla voimillaan länteen päästäkseen pois saarroksista. Paulus ei kuitenkaan halunnut rikkoa Adolf Hitleriltä saamiaan käskyjä pitää Stalingrad hallussaan, joten 6. armeija ei päässyt pois motista. Neuvostoliiton 16. joulukuuta aloittama vastahyökkäys operaatio Saturnus kukisti Italian 8. armeijan Donin armeijaryhmän vasemmalta sivustalta, jolloin Hoth pysäytti hyökkäyksen 23. joulukuuta Neuvostoliiton vastahyökkäyksen seurauksena ja vetäytyi jouluaattona takaisin lähtöpisteeseen. Epäonnistuneen vapautusyrityksen seurauksena puna-armeija jatkoi hyökkäystään Stalingradia kohti lopulta pakottaen 6. armeijan antautumaan 31. tammikuuta 1943.


title: Satyricon (albumi)

text: Satyricon on norjalaisen black metal -yhtye Satyriconin kahdeksas albumi. Se nousi Suomen virallisen listan sijalle 6.


title: Basil Zaharoff

text: Sir Basil Zaharoff (alk. Vasíleios Zacharíou, , joskus "Basileios Zacharias"; 6. lokakuuta 1849 Muğla, Ottomaanien valtakunta – 25. marraskuuta 1936 Monte Carlo, Monaco) oli syntyperältään turkinkreikkalainen liikemies ja kansainvälinen asekauppias. Häntä arveltiin yhdeksi aikansa rikkaimmista ihmisistä. Zaharoff tunnettiin lempinimillä ”kuoleman kauppias” ja ”Euroopan salaperäinen mies”. Hänen on sanottu olleen pahamaineisin asekauppias ensimmäistä maailmansotaa edeltäneenä aikana ja hän ei tiettävästi kaihtanut mitään keinoja, edes sabotaasia tai lahjontaa, saadakseen myymänsä aseet käymään paremmin kaupaksi. Hänet muistetaan myös tavastaan myydä aseita samanaikaisesti konfliktien molemmille osapuolille.


title: Basil Zaharoff

text: Zaharoffin vanhemmat olivat Turkissa asuneita köyhiä kreikkalaisia, jotka olivat venäläistäneet sukunimensä asuessaan välillä maanpaossa Venäjällä. Zaharoff työskenteli nuorena Istanbulissa vaatekauppaa harjoittaneen setänsä palveluksessa. Hänet lähetettiin vuonna 1866 opiskelemaan Englantiin ja vuodesta 1870 hän toimi setänsä yrityksen edustajana Lontoossa. Vuonna 1872 setä syytti häntä yrityksen varojen kavaltamisesta, mutta oikeus vapautti hänet. Tämän jälkeen Zaharoff muutti väärällä nimellä Kreikkaan. Asuessaan Ateenassa hän tutustui liikemies Stéfanos Skouloúdikseen, jonka suosituksen avulla hän pääsi ruotsalaisen asesuunnittelija Thorsten Nordenfeltin edustajaksi Balkanin alueella. Nordenfelt aloitti muun muassa vuonna 1886 sukellusveneiden valmistuksen, ja Zaharoff sai myytyä niitä ainakin Kreikalle, Turkille, Espanjalle ja Italialle. Hän pyrki myös kaikin tavoin pilaamaan Hiram Maximin kehittämän konekiväärin maineen, koska Maximin konekiväärit olivat selvästi parempia kuin Nordenfeltin. Vuonna 1888 Nordenfelt ja Maxim kuitenkin ryhtyivät liikekumppaneiksi, minkä jälkeen Zaharoff edusti heidän yritystään koko Itä-Euroopassa ja Venäjällä. Vuonna 1895 englantilainen asevalmistaja Vickers osti Maxim-Nordenfeltin, mikä merkitsi Zaharoffin toimialueen laajenemista entuudestaan.


title: Basil Zaharoff

text: Zaharoff sai vuonna 1913 Ranskan kansalaisuuden ja hän työskenteli ensimmäisen maailmansodan aikana ympärysvalloille. Palkkiona palveluksistaan hänestä tehtiin sodan jälkeen Ranskan kunnialegioonan suurupseeri ja Englannissa Bathin ritarikunnan suurristin ritari. Sodan jälkeen Zaharoffista julkaistiin useita skandaalimaisia elämäkertoja.


title: Basil Zaharoff

text: Zaharoffin ensimmäinen vaimo kuoli Lontoossa 1890-luvulla. Hän aloitti myöhemmin suhteen espanjalaisen Villafrancan herttuattaren kanssa, jonka kuningasperheeseen kuulunut aviomies oli mielenvikainen. Herttuattaren jäätyä 1923 leskeksi Zaharoff nai hänet. Toisenkin vaimonsa kuoltua vuonna 1926 Zaharoff muutti Monte Carloon, jossa hän sai hallintaansa kuuluisan Monte Carlon kasinon.


title: Basil Zaharoff

text: Tintti-sarjakuvassa "Särkynyt korva" esiintyvä moraaliton asekauppias Basil Bazaroff on helposti tunnistettava karikatyyri Zaharoffista.


title: Osuuskauppa Keskimaa

text: Osuuskauppa Keskimaa on S-ryhmän alueosuuskauppa Keski-Suomessa ja sen kotipaikka on Jyväskylä. Vuonna 2017 Keskimaan liikevaihto oli 607,4 miljoonaa euroa ja henkilöstöä aktiivisessa työsuhteessa oli vuoden lopussa 1 712 henkeä.


title: Osuuskauppa Keskimaa

text: Keskimaa perustettiin vuonna 1915 nimellä "Jyväskylän osuuskauppa". Perustajat olivat kaupungin porvaristoa, jotka eivät halunneet kuulua työväenhenkiseen Osuuskauppa Mäki-Mattiin. Vuonna 1928 yritys muutti nimensä Osuusliike Keskimaaksi ja vuonna 1983 Osuuskauppa Keskimaaksi. Vuodesta 2002 alkaen käytettiin nimeä "Osk. Keskimaa", kunnes 2013 palattiin takaisin muotoon "Osuuskauppa Keskimaa".


title: Osuuskauppa Keskimaa

text: Keskimaa kasvoi vähitellen koko maakunnan kattavaksi alueosuuskaupaksi vuoden 1984 alussa tapahtuneessa suuressa fuusiossa. Koko maassa suuntaus oli tuolloin kohti vahvoja alueellisia osuuskauppoja. Osuuskauppa sai myös lisää markkinaosuutta esimerkiksi avaamalla seudun ensimmäisen automarketin ja Suomen ensimmäisen Prisman 22. marraskuuta 1972. Idean isä oli toimitusjohtaja Pekka Prättälä. Nimi "Prisma" oli arkkitehti Jaakko Vaetojan ja Prättälän kehittämä. Jyväskylän kaupunginjohtaja Veli Järvinen junaili Keskimaalle todelliseksi kultakaivokseksi osoittautuneelle automarketille tontin hyvältä paikalta. Prättälän jälkeen toimitusjohtajana oli Kalevi Liukkonen.


title: Osuuskauppa Keskimaa

text: Lähde